text:
Awe 1 di juli ta un dia hopi importante den historia di Aruba. Manera ta conoci esclavitud a yega na su fin na Aruba, Antillas y Surnam na 1863.
Na Aruba na 1888 tabata tin e prome conmemoracion di e hecho historico aki.
Recordando 100 aña di abolicion di e esclavonan
Dia 1 di juli 1963, exactamente 100 aña despues, un gran parti di e reinado Hulandes a conmemora e liberacion di e esclavonan. Na Aruba, riba 1 di juli 1963, nos tambe a conmemora e hecho aki, cu entre otro, na Club Surnam a recorda y a celebra e hecho historico aki. Un emisora local a dedica dos programa radial na e abolicion di esclavonan, tambe e Premier di Surnam di e tempo ey Sr. Pengel a tene un discurso cu por a wordo scucha na e radio emisora local aki. Staten di Antillas a tene un reunion extra ordinario pa recorda cu 100 aña pasa e esclavitud a yega na su fin. Segun dr. Johan Hartog, riba 1 di juli 1863, exactamente 480 esclabo a haya nan libertad na Aruba. Mester bisa cu den nos historia e fecha aki tabata uno hopi importante pa basta persona.
25 aña liberacion di e esclavonan, celebra engrandi
Riba 1 di juli 1888, pa prome biaha Aruba a conmemora e abolicion di esclavitud grandemente. Na misa Protestant, e tempo ey den e misa chikito na Oranjestad, a tuma lugar un ceremonia religioso, recordando cu 25 aña pasa a aboli esclavitud, tambe na misa San Francisco na Oranjestad a tene un sirbishi di misa pa recorda e hecho aki.
Mayoria di esclavonan di edad halto cu a wordo libera tabata catolico y nan yiunan tabata bay scol catolico. Despues di e sirbishi di misa, e muchanan aki a bay na cas di gezaghebber y aki e muchanan a canta e himno di Hulanda Wilhelmus y varios otro cantica mas.
Gezaghebber Jacob Thielen
Fiestamento henter dia
E gezaghebber di e tempo ey tabata Jacob Thielen, a tene un discurso cortico pa e muchanan. Segun Sr. Thielen a skirbi den su diario, cu un grupo grandi di hende a presenta cu bandera y musica, tabata un fiesta grandi den Oranjestad. Durante e fiesta gezaghebber Thielen a duna tur e muchanan presente un treat, e gesto bunita aki a wordo masha hopi aprecia pa e publico presente. E publico tabata hopi contento y a cuminsa baila. Henter anochi Aruba a celebra, cu fiesta na diferente lugar rond di nos isla. E mas bunita tabata cu e dia aki a cera sin niun iregularidad.
Na Aruba nunca tabata tin hopi esclavo, di e 11 mil esclavonan cu a haya nan libertad na 1863, di e seis islanan di antillas, na Aruba tabata tin solamente 480 di cual 6 tabata esclavo di Gobierno y 474 tabata pertenece na doñonan particular. Tur e doñonan di e esclavonan a haya un daño di perhuicio for di gobierno, e daño di perhuicio tabata varia entre 30 cu 200 florin pa esclavo. E liberacion di e esclavonan a costa gobierno 96.300 florin di cual 280 florin nunca a wordo paga.
E esclavonan cora y e esclavonan color scur
E motibo pakiko tabata tin asina poco esclavo riba nos isla, tabata pasobra prome cu 1780, den Reino Hulandes no tabata wordo permiti pa hendenan bin establece nan mes libramente na Aruba. Pa e motibo ey no tabata tin mester di esclavo. Unicamente e commandeurnan, cu despues a cambia di nomber a bira gezaghebber tabata tin algun esclavo. Segun archivonan di Aruba na 1758, na Aruba no tabata tin esclavonan color scur ainda.
E tempo ey tabata tin indiannan bibando na Aruba y nan tabata hendenan liber, pero lamentabelmente nan tabata wordo horta door di piratanan cu tabata subi riba nos isla y tabata capturanan, bay cu nan y bendenan como esclavo “cora” na otro pais den nos region, esaki sin cu nan tabata esclavo. E indiannan cu tabata biba na Aruba, tambe tabata haci trabounan di cas cerca e poco ahendenan blanco cu tabata biba na Aruba. Por ehempel Lourens Croes kende a bin di Corsou y tabata commandeur na Aruba na 1754, despues di a baha como commandeur, a keda biba na Aruba y ta tata di e famianan Croes na Aruba.
Lourens Croes tabata tin sirbientenan cu tabata indiannan. Esaki a cambia ora cu e rasa indian a caba y a cuminsa permiti mas hende blanco bin establece na Aruba.
Esclavonan Color scur a wordo treci na Aruba
Na 1780 e hendenan blanco cu a bin establece na Aruba a trece esclavonan color scur for di Corsou pa Aruba. E esclavonan tabata tin hopi yiu, especialmente yiunan chikito cu no tabata traha, tambe tabata tin basta esclavo invalido cu no por a traha tampoco y e biewnan mucho menos. Apesar cu un esclavo no tabata haya un salario, e tabata costa su doño un suma basta grandi pa motibo cu un doño mester a percura no solamente pa su esclavo pero tambe pa famia di e esclavo tambe. Ora e esclavonan bira malo e gastonan aki tabata cay riba su doño. Tambe tabata existi diferente reglanan cu tabata prohibi pa bende e esclavonan bieu of malo. Si compara Aruba cu Corsou y Boneiro, na Corsou tabata tin entre 5600 y 6300 esclavo y na boneiro tabata tin mas o menos 800 esclavo, mientras cu na Boneiro e tempo ey e populacion tabata mes grandi cu di Aruba.
Aumento di cantidad di esclavo
Na Aruba tabata tin masha poco plantage y mayoria di bes e trabounan riba plantagenan tabata wordo haci door di e esclavonan, esaki tambe ta un di e motibonan pakiko no tabata tin hopi esclavo na Aruba. Net despues di 1830 e cantidad di esclavo a aumenta un poco na Aruba, pa motibo cu e tempo ey tabata e temporada cu cochenille y aloe tabata wordo planta na Aruba. Pa e trabounan aki nan tabata usa esclavonan. Na momento cu e trabounan aki a perde nan balor e cantidad di Esclavo riba Aruba a bolbe bira menos.
Huymento di esclavonan
Na momento cu na varios parti den nos region esclavitud a wordo aboli, a sosode cu e esclavonan di Aruba tabata huy. Prome e esclavonan tabata conoci di ta fiel y masha poco tabata pasa cu un esclavo ta huy, pero despues di 1850 tabatin cu tabata purba horta botonan di piscado pa bay otro tera.
Pa e motibo aki na aña 1855 a tuma e desicionnan cu e piscadonnan mester mara nan botonan tur anochi na Fort Zoutman. E desicion aki a resulta den diferente protesta. E piscadonan tabata biba na Rancho y tabata un bon pida pa nan hiba tur anochi nan botonan na Fort Zoutman y despues cana bay cas. E regla aki hopi lihe a word hala aden y e gezaghebber a dicidi di pone un warda na Rancho, caminda e piscadonan tabata mara nan botonan pa cuida e botonan pa nan no horta e botonan y huy.
Delitonan serio cometi pa esclavonan tabata masha poco
Delitonan serio por bisa cu masha poco a yega di sosode. E rebelion na 1750 cu a tuma lugar na Corsou tabata tin su consecuencia tristo na Aruba. Commandeur Nieuwkerk kende tabata biba na Savaneta tabata tin algun esclavo Minase den servicio. E esclavonan Minase ta esclavonan cu a nace na Africa y mayoria parti no ta custumbra asina liher manera e esclavonan cu a nace na Antiyas.
Tres esclavo Minase a mata 4 persona
Probablemente, pa locual a sosode na Corsou, tres di e esclavonan aki di Nieuwkerk lo a tuma revancha y a mata ruman muher di e commandeur Nieuwkerk, e yiu di e ruman muher y tambe dos otro esclavo muhe, nan a mata nan mesun rasa, esaki a demostra con gana di bringa nan tabata tin. E tres esclavonan aki a horta scopetnan for di e cas di e Commandeur, nan a coi loke tabata tin di come y bebe y a huy drenta mondi.
Localisa y mata
Commandeur Nieuwkerk y dos ayudante a siguinan. E tres esclavonan aki no por a yega mucho leu y hopi lihe nan a wordo localisa. Tur tres tabata pata pata burachi di e biña cu nan a horta for di e cas di e commandeur. Eynan mes nan a wordo tira mata. Casonan asina no tabata sosode antes na Aruba.
Esclavo Gerard a mata Piet Lampe
Tambe na anja 1829 un esclabo a mata sr. Piet Lampe e tata di e conocido famia Lampe. Piet tabata tin 75 anja di edad y tabata hefe di e distrito di Fontein. E lugar ta carga e nomber di Vader Piet. E esclabo cu a mata Piet Lampe tabata yama Gerard, e la wordo transporta pa Corsou caminda e la wordo sentencia pa morto.
Bida di e esclavonan despues di e liberacion na 1863
Door cu na Aruba tabata tin poco esclavo e liberacion na 1863 a bay sin problema of incidentenan grandi. E cuerpo di polis na Aruba di e tempo ey a wordo reforsa pero no tabata tin motibo pa a actua. Door di e liberacion aki, e doñonan no tabata tin cu percura mas pa e famianan di e esclavonan pa nan haya cuminda y lugar di biba, pa e motibo aki, e pobresa riba nos isla e tempo ey a aumenta. Trabou no tabata facil pa haya. Pero tabata asina poco esclavo, e pueblo di Aruba a uni su mes, mas liher cu otro. Hopi di e esclavonan despues di a recobra nan libertad, a keda haci e mesun profesion, nan a pidi pida tereno pa sigui planta of nan a sigui haci e mesun trabou. Tambe e industria di fosfaat y oro a trece mas oportunidad pa haya trabou. Durante e temporadanan di secura, varios persona a tuma e desicion di imigra y bay traha na otro pais pa asina por a cria nan famia.
Bon relacion entre doño cu esclavo
E bon relacion entre e doñonan di esclavonan y e esclavonan hopi biaha a keda, mirando cu e shonnan hopi biaha tabata padrino of madrina di e yiunan di nan esclavonan y hopi despues cu a aboli esclavitud a keda traha pa e shonnan. MAtrimonionan mixto entre e esclabonan y otro rasa tambe e relacionnan liber entre diferente rasa a percura pa e grupo separa di esclabonan desaparece.
Historia supuestamente lubida
Na Aruba nunca tabata tin e tradicion fuerte pa recorda e historia di esclabitud, esaki por ta conciente of inconciente, pa berguensa kier a lubida e parti di historia di Aruba aki, pa un tempo largo a keda keto referente e historia aki supuestamente lo a lubida. Referente e ley Hulandes di emancipacion pa libera e esclabonan, mester bisa cu na Aruba esaki tabata basta exitoso, a sosode sin incidentenan serio.
Fuente: varios/ buki di Hartog, Arubaansche Courant, Luc Alofs Slaven zonder plantage


c: text/html

text:
Prins William y Prins Harry a reacciona riba e investigacion oficial riba e circunstancianan cu a conduci, cu nan mama defunto a haci e entrevista cu BBC Panorama na 1995. Den un comunicado ayera, William a critica fuertemente e “forma engañoso den cual a haya e entrevista” y a defende su kerida mama.
“Mi ta desea di gradici Lord Dyson y su ekipo pa e informe”, e Duke di Cambridge a cuminsa cu su declaracion, gradiciendo e hues britanico, John Anthony Dyson, ken a dirigi e investigacion. “Ta welcome cu BBC ta acepta den su totalidad loke Lord Dyson a descubri – cu ta extremadamente preocupante – cu e empleadonan di BBC: a gaña y uza e documentonan falso pa obtene un entrevista cu mi mama: nan a haci declaracion teribel y falso riba e Famia Real, cu a hunga cu su temornan y a alimenta paranoia; a mustra un incompetencia lamentabel ora a investiga e keho- y preocupacionnan tocante e programa: nan no tabata cla den nan reportahe na e medionan y a tapa loke nan tabata sa di nan investigacion interno”.
William a continua: “Den mi opinion, e forma engañoso con a obtene e entrevista a influi sustancialmente den loke mi mama a bisa. E entrevista tabata un contribucion importante pa haci e relacion di mi mayornan pio y desde e tempo ey a perhudica innumerabel persona”. Lord Dyson a publica e informe tocante si e reportero di BBC. Martin Bashir, a gaña e ruman di Diana, Charles Spencer, pa present’e e prinses. Den e entrevista, pa Panorama na november 1995, Diana a bisa cu “tres di nos den e matrimonio, pues e tabata un poco yen”. El a divorcia di Charles e siguiente aña y a muri tragicamente despues den un accidente di auto na Paris na 1997.
Desde su mansion na California, Prins Harry tambe kier a halsa su stem cu e resultado di e investigacion y incluso el a bay mas leu cu su ruman: “Nos mama tabata un muhe increibel cu a dedica su bida na sirbi. E tabata resiliente, balente y incuestionablemente honesto. E efecto di un cultura di explotacion y e practicanan no etico, a termina pa caba cu su bida. Esunnan cu a tuma algun tipo di responsabilidad, danki pa haci nan mes responsabel. Esey ta e prome paso pa husticia y e berdad. e Duke di Sussex, a expresa a traves di un comunicado.

robotstxt: allowed

filter: keep


text:
Segun secretario di estado Sra. Van Huffelen
Diabierna mainta den un reuda di prensa digital teni pa secretario di estado Sra. Van Huffelen, el’a bisa cu tin un error. Nan a descubri un errror den cifranan di CAFT y pesey nan a manda bek e documentonan pa asina nan bay corigi nan.
Ta trata di cifranan relaciona na defecit di pais Aruba pa 2022.
Van Huffelen a bisa cu no tin un acuerdo te ainda pa e suma cu ta permisibel pa e defecit. Pesey mes CAFT mester bay corigi su error y presenta cifranan nobo.


text:
Robert De Niro lo risibí e Premio Chaplin.
Na 2017 e aktor Robert De Niro lo risibí e premio Chaplin di The Film Society of Lincoln Center na New York. Esaki a keda partisipá resientemente durante e festival di pelíkula di New York. For di aña 1972 ta otorgá e premio na un aktor òf direktor di pelíkula. E aña aki e ganadó di e premio tabata Morgan Freeman. Ganadornan den pasado tabata entre otro Meryl Streep, Alfred Hitchcock, Sean Connery, Tom Hanks i Al Pacino. E direktor di The Film Society of Lincoln Center a bisa ku e presensia di De Niro den su pelíkulanan ta asina poderoso ku ora bo mira su ròl den pelíkulanan manera Mean Streets, The Godfather Part II, Raging Bull i tambe su ròl den su mas resien produkshon Silver Linings Playbook, bo por konkluí kon diversifiká i dediká e aktor ta pa ku su trabou.


text:
Norman Moron a entregá minister Croes su buki titulá: “De Zingende Groenteboer”
Norman Moron a entregá minister Croes su buki titulá: “De Zingende Groenteboer”
Willemstad,- Djarason 17 di mart Minister di Enseñansa Siensia Kultura i Deporte, Sr. Steven Croes a bishitá e konosido músiko Norman Moron pa risibí e prome edishon di su buki titulá “De Zingende Groenteboer” .
Den yanüari Minister Croes tabata di bishita serka Norman Moron. Durante e bishita Norman a konta Minister Croes di su buki ku e ta skibiendo, un buki ku ta un kompilashon historial di komposishonnan un e músiko renombrá Sr. Rudy Plaate. I djarason último Norman a presentá Minister Croes e promé edishon.
Un buki ku no tin solamente e notanan musikal, pero tambe e letra di e kantikanan i varios pòtrèt historiko.
Ta un honor grandi pa minister risibí e prome edishon di e buki, e ta sigur ku esaki lo bai wordu huza hopi pa generashonnan benidero.


text:
Sera konosí ku Jandely Caridad Ricardo shòrt stòp estelar di St. Rosa Angels.
Jandely tin 17 aña i ta den klas 5 di Havo na Albert Schweitzer. E ta midi 1.64 i ta bati i filia ku man drechi. E ta konosí pa su spit, fildeo i bateo. E ta MVP i kampeon bate di Hubenil temporada 2015. Den AA e la dal un homerun ku a lanta hopi stof. Pa Jandely esei tabata su promé homerun bula waya. E ta aspirá pa bira un akountent.
Ku 6 aña e la hunga T-bal. Ku 7 aña e haña invitashon pa bin hunga softball den St. Rosa Angels. Ekipo den kua e ta militá te asta dia di awe. E ta shòrt stòp regular di tantu St. Rosa komo selekshon. Tambe e ta picha i hunga tersera base. Ku 11 aña e la haña su promé invitashon pa ta den selekshon di Kòrsou. Na 3 okashon e la sali sup kampeon di Latino Amérika. Tambe e la militá den e selekshon di hóbennan ku a gana e ekipo Merikano aki na Kòrsou. Aparte di sòftbòl e la hunga futbòl tambe pa korto tempu i a representá Kòrsou den selekshon di futbòl na Guyana na 2011.
Su fortalesa ta su fildeo i bateo. E ta hasi kontakto regular ku e bala. E tin un bon alkanse i un bon brasa. E tin un personalidat kompetitivo. E por rabia ku su mes. E triki ta pa shake e kos ei off i keda enfoká riba wega. “Pichingolo ta un ekipo ku ta ferfelu”.“Nos ta trata pa konosé nan i antisipá nan bataso”. “Bo mester posishoná bo mes bon riba fèlt”. E picher ku ta dun’é mas difikultat na bate ta Arnalda Margaritha. E tin un tremendo spit. “Bo mester saka man lihé riba dje, si no e ta ganabo”.
Softball ta un etapa dushi di su bida. Softball a dun’é disiplina i stimulá su kreatividat. Tambe e la sera hopi amistat lokal i internashonal. E sa reforsá ekipo den torneo rekreativo. Hendenan ta atmirá bo “skills” i nan ta elogiá bo p’esei. Tambe e ta hunga den softball eskolar. E ta pidi coach Ralph Pereira pa e aña aki si laga e muchanan pich’é. Jandely ta smile so.
Jandely su dosente preferí ta yùfrou Martina di Ekonomia. “E ta komprondé nos”. E ta splika bon i ta duna indikashon ki bo mester sa. E no ta menospresiá su alumno. Tambe e tin apresio pa coach Djuni i Dianne Rosa. Ámbos di St. Rosa. “Mi ta haña hunga bou di coach Djuni hopi bon. E ta bin pa gana. E sa hopi di strategia i regla di softball. E por preshoná bo tambe. E hasié paso e sa kiko e tin den su hungadónan i sa ken por hasi kiko òf no. Un bon coach! Daine Rosa ta mi kompañera di team. E ta un hungadó ku na momentu ku nos ta pèrdí i ku e tin ku bin relevá ta mantené kalmu i trese trankilidat. Mayoria biaha si nos ta atras, ku Dianne ei riba, nos ta bai ku e viktoria. E ta inspirábo i mi tin hopi konfiansa den dje “.
Na final Jandely ta pidi públiko pa bin wak e weganan di AA. Bon wega pero e ta sinti falta di mas públiko.
Relato: Anthony Guillermo


text:
Libertat
Libertat Si libertat ta:
Abo sera bo boka
pasobra ami tin kos di bisa
Si libertat ta:
Abo será pa nos por biba sin miedu
ku bo por pèrdè kòntròl
i ta òf ta aktua otro for di nos
Si libertat ta:
Prepará pa mañan dañando awe
Si libertat ta:
Sera porta sinta protehá mira riba pantaya
loke mester keda leu for di nos porta
Si libertat ta:
emper drumi dushi
pasobra ya a kòrta otronan su lenga malisiosamente
Si libertat ta:
Kome loke bo ke, ki ora ku bo ke,
i lora kaska den korant den kua tin sufrimentu di hamber skondí
Si libertat ta:
Ku no tin nodi di realisá kiko a liberá mi,
pakiko mi ta liber,
kiko tur dia tin mi será den mi libertat
Si libertat ta:
Warda te dia ken ku ta bin librami
dje terornan den kua mi ta kere ku sertesa apsoluto
Si libertat ta pleistu mi pensamentu tapa,
si libertat ta huma rònt di mi i den mi,
sin ku abo por gar’é
Si libertat ta protehé mi for di bo ideanan
ku ta muchu diferente for di esunnan di mi
Si awe libertat pa ami ta asina natural.
anto abo no por komprond’ é
Anto libertat ta hanchu pa mi i smal pa bo
Anto libertat ta bashí, sin kompromiso
Ma mi por ta liber pa entregá algu di mi demasiado libertat
– klaro, si tur dos banda ta di akuerdo –
pa un ratu òf mas largu, pa abo keda liber
di mi libertat sofokante
Marion Bloem
Papiamento translation by Philip A. Rademaker
From English translation “Freedom” by Angela E. Roe


text: Komo entidat di inspekshon, Archivo Nashonal ta aspirá pa operá independiente denter di e aparato gubernamental.Tambe e ta aspirá p’esaki keda reflehá den su organisashon. Esaki tabata e kaso denter di e aparato gubernamental di Antia Hulandes, komo ku, Archivo Nashonal, siendo e servisio ehekutivo (uitvoerende dienst) tabata kai pafó di tur ministerio i dirèkt bou di minister. Denter di e aparato gubernamental di Kòrsou, ainda mester laga e konteksto organisatorio i e tareanan legal di Archivo Nashonal konkordá ku otro.


text:
PA MEDIO DI TRAINING Y WORKSHOPHHA CODE TA SIGUI DUNA BALOR NA TUR MIEMBRO DI E PROGRAMA E siman aki, A.T.A. a lansa e promer webinar di un series di webinar pa e partnernan di e conocido Health & Happiness Code – HH Code. E prome webinar cu a tuma luga a wordo duna door...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
E ‘seat capacity’ na aeropuerto di Aruba ta sigui aumenta
E “seat capacity” na Aeropuerto di Aruba ta sigui aumenta mirando cu aerolineanan ta sigui aumenta cantidad di buelo den zomer pa alcansa e demanda creciente. Aerolineanan ta agrega mas di 125 buelo na e schedule di Juni y JuliAruba Airport Authority N.V. (AAA), compania cu ta maneha y opera Aeropuerto Internacional Reina Beatrix (Aeropuerto...
AHATA: Na mei ocupacion di hotel tabata 56.3%
Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna, y CEO di AHATA, Tisa LaSorte, ta raporta cu grado di ocupacion tabata 56.3% na mei, cual ta 30% menos cu na 2019. MEI 2021: • Ocupacion: E grado di ocupacion tabata 56.3%; un recuperacion di 69.5%...
Recuperacion di nos turismo den e direccion optimista
Durante conferencia di prensa CEO di Oficina di Turismo Ronella Croes a duna di conoce di ta sumamente contento cu nos comunidad a duna oido na e campaña pa vacuna, y cu e total di 65% di nos populacion vacuna awor ta dunando su fruto. Combina cu e grado di vacunacion cu a tuma luga...
Compara cu 2019 AUA Airport a recupera 65% di e cantidad di pasaheronan cu a sali for di Aruba durante April y Mei 2021
Compara cu 2019 AUA Airport a recupera 65% di e cantidad di pasaheronan cu a sali for di Aruba durante April y Mei 2021, 136,103 pasahero a sali for di Aruba durante April y Mei 2021 Aruba Airport Authority N.V. (AAA) ta raporta riba e prestacion di AUA Airport pa e lunanan April y Mei...
SNBA ta informa:
Pueblo di San Nicolas y pariba di brug, ATÈ KI ! Secrets of Baby Beach den pleno construccion.Recientemente un corant local ta publica cu “Secrets of Aruba” den Colony no ta nada mas cu “2 cero di santo so tin ta blow cu biento pero ATA COS KI, e realidad ta otro. Manera cu SNBA...
Polis: Reglanan di maneho y prevencion na Gate nr.5 y Welcome Plaza Tourism Oriented Police (TOP Oranjestad) conhuntamente cu partnersnan envolvi, ta anuncia lo siguiente
Polis: Reglanan di maneho y prevencion na Gate nr.5 y Welcome PlazaTourism Oriented Police (TOP Oranjestad) conhuntamente cu partnersnan envolvi, ta anuncia lo siguiente. En conexion cu apertura di gate number 5 di Aruba Ports Authority cual lo wordo uza pa e pasaheronan di crucero e siguiente reglanan di operacion y prevencion lo wordo aplica....
Diaranson awo Aruba ta ricibi su prome crucero despues di inicio di e pandemia
Aruba Ports Authority N.V. (APA) ta orguyoso di anuncia cu si tur cos cana debidamente, diaranson awo pa 8:00 am lo drenta waf e crucero “Millennium” di Celebrity Cruises. El a sali for di Sint Maarten y tin Aruba riba su itinerario. E crucero lo sali bek pa 6:00 pm, pues lo pasa henter un...
E otro banda di e storia cu nunca ta ser publica
Por a tuma nota recien di articulo nan cu ta wordo publica en contra di compania nan di tour di ATV y UTV mas no ta conta e storia completo. Aruba Birdlife a publica varios potret ta highlight number di UTVs cu tabata coriendo irresponsabel y causando daño na nos naturalesa, es mas a publica...
Turismo ta progresando
Gobierno a percura pa cuida salud di e comunidad di Aruba tumando decisionan fastioso y dificil. A presenta e vacuna cu ta e solucion pa vence e pandemia. Awor e focus ta pa recupera Aruba su pilar economico cu ta turismo y e economia completo. Den luna di mei 2021 Aruba a ricibi un total...


text:
…60 empleado a finalisá e training ku éksito…
WILLEMSTAD- 8 sèptèmber 2015:- Dianan 7 i 8 di sèptèmber último Dr. Peter Tarlow di Tourism & More Inc. a duna training na diferente persona ku tur dia ta enbolbí ku seguridat di e turista i di nos komunidat. Meskos ku aña pasá, riba invitashon di Ofisina di Turismo di Kòrsou (CTB), Dr. Tarlow a kompartí e último desaroyonan di seguridat di turismo riba nivel mundial ku énfasis riba Kòrsou. E propósito di e trainingnan aki ta pa suministrá, kompartí i aktualisá konosementu di e personal di seguridat ku ta den kontakto direkto òf indirekto ku e industria turístiko. E aña aki e Safety & Security Training su focus tabata riba “The Art of Communication & Listening Skills” esta e arte di por dominá e abilidat di komuniká i skucha. Esnan ku a forma parti di e training básiko tabata empleadonan di CPA, CAP, Imigrashon, Duana, Kuerpo Polisial Kòrsou, Brantwer, POLITUR i Warda Kosta. Un total di 60 partisipante a finalisá e training ku éksito i a risibí nan sertifikado. Na e entrega di sertifikado a hiba palabra sr. Hugo Clarinda direktor interino di CTB i Dr. Peter Tarlow di Tourism & More Inc.
Dr. Peter Tarlow ta un orador mundialmente konosí i un eksperto riba e impakto di krímen i terorismo den industria turístiko. Despues di e eksitoso promé ‘Safety & Security Training’ na 2014 e partisipantenan a indiká di ta masha interesá pa sigui risibí entrenamentu i kurso den nan área di trabou. CTB ta kere firmemente ku mester keda forma i desaroyá personal di tur departamentu enbolbí den e sektor turístiko. Ku seshonnan manera esun duná dor di Dr. Tarlow esaki ta posibel.
CTB ta sigur ku e training lo yuda desaroyá i mehorá kada partisipante su manera di komuniká i skucha. Alabes e training ta yuda tambe pa prepará e partisipante pa diserní kada situashon i prevení insidentenan ku por perhudiká bida di e bishitante, e lokal i e imágen di nos industria turístiko den su totalidat. Ya kaba a skematisá un seshon intermedio ku lo tuma lugá na aña 2016. Ta trainingnan manera esaki ta yuda ekipá empleadonan ku e hèrmèntnan nesesario pa atendé insidentenan ku por tin influensha direkto i indirekto riba nos industria turístiko. CTB ta gradisí tur ku a partisipá na e training pa nan entusiasmo i dedikashon.


text:
United Nations General Assembly na 2012 a proclama 21 di maart como “International Day of Forests” (IDF). Na Aruba nos conoce mondi, e terminologia na Ingles ta Scrubland y na Spaño Matorral y na Hulandes ta Struikgewas.
Na Aruba nos NO conoce areanan forestal, pero si un mondi cera di Mangel (Mangrove forest/ Mangrovewoud/Manglares), manera na Spaans Lagoen, Mangel Halto y Isla di Oro.
DNM ta haci inventarisacion den mondinan na Aruba. Ta inventarisa ki sorto di mata tin presente y ki bestianan ta uza esaki como nan lugar di biba. Ta celebra e dia aki door di conscientisa pueblo di Aruba riba e importancia di e mondinan cu tin na Aruba. Ariba tur International Forest Day ta encurasha paisnan pa tuma initiativanan local, nacional y internacional pa organisa actividadnan cu ta envolvi conscientisacion di areanan cu tin mondi cera y tambe plantacion di matanan. Un initiativa por ehempel ta encera plantamento di matanan na cantidad of actividadnan pa muchanan unda nan por siña di matanan local of di areanan selvanan/mondinan di otro paisnan.
E tema y lema pa 2019 di International Day of Forests ta Forests and education; Learn to Love Forests (Mondi y educacion; Siña stima nos mondi).
Ta importante pa comparti e informacion aki pa yuda e futuro generacion compronde mas di nos recursonan natural. Pa nan ta consciente di e importancia di mondinan y e matanan pa nan futuro. Ban siña nos muchanan di chikito caba pa conecta cu naturalesa na un manera respetuoso. Ban siña nan di chikito caba biba hunto cu naturalesa y no solamente biba di naturalesa (tuma y duna bek na naturalesa).
Awendia mas cu mitar di e poblacion mundial ta biba den cuidadnan y mas y mas nos ta biba desconecta di naturalesa. P’esey ta importante pa conscientisa riba e beneficionan di mantencion y preservacion di e area di mondi y vegetacion. E areanan aki ta yuda tene e aire, suelo, awa y hende sano. E areanan aki tin un rol masha importante ora ta atende/confronta cu fenomenonan actual manera cambio di clima, hamber na mundo y realisacion di un comunidad sostenibel.
Pero pakico nos ta celebra “International Day of Forests”?
Aruba no conoce areanan di mondi grandi debi cu nos ta un isla cu espacio limita. Cu mas rason nos mester cuida y proteha nos mondinan y vegetacion.
Hopi biaha ta neglisha areanan manera mondi of ta desaroya e areanan aki sin mas. E actitud aki pa cu nos areanan di mondi y vegetacion ta haci’e mas dificil pa yega na e metanan mundial pa desaroyo sostenibel (SDG’s). E areanan di mondi ta forma parti di bo bida diario den hopi forma sin cu bo mes ta realisa. Manera e SDG #1 mes ta indica: Caba cu pobresa den tur su forma y na tur caminda na mundo. Ademas areanan di mondi y vegetacion ta duna nos oxigeno pa hala rosea, ta duna nos di come, ta brinda sombra, ta embeyece nos paisahe y ta mantene nos biodiversidad. Ta importante pa siña e conexion di e areanan aki cu nos bida diario. Pa medio di educacion nos por pasa e conocemento pa nos muchanan p’asina nan siña stima naturalesa y matanan. Siña nos muchanan mas di nos leynan cu ta proteha matanan (flora) local. Siña nan tambe pa duna un aporte door di planta mas mata. Tambe establece sistemanan di maneho sostenibel di e areanan unda tin mondi y di e forma ey conserva e biodiversidad riba tera. Maneho sostenibel di areanan di mondi ta resulta den comunidadnan fuerte cu un economia cu ta prospera.
DNM ta felicita un y tur riba e dia aki cu e mensahe positivo pa encurasha nos muchanan pa ta mas consciente y aprecia nos mondinan, pero tambe siña di otro paisnan cu si conoce mondi diferente y selvanan.


text:
Sitio di Its den Liña, liber Its na Relacionnan sera
E patu importante ku diseña Na confiabilidad di e sosio
Kita ku di hende, e Mucha na kla riba internet, Manera hopi otro sirbishi di Industria a yega na nos bida
Bo por scucha un krónikanan, Meskos ku e a introdusí Na kla riba internet yudansa Pa haña bo alma gemelde, I den futuro, krea un Famia fuerte, tin otro denunsia.
Segun e estadístika, e aña E kantidat di divorsio alkansá E, ora ku e instrukshon A sigui falta di un aña. Lugá di its den liña A destin'haña remente nan Alma gemelde, e aktitut ku E ta bai pa generá Mas faborabel. Nos lugá, ib presentá e Evaluashon di e confiabilidad pa Kada persona ku Bo ta Bai e coleccion di its Den liña pa un relashon Grave riba un nobo nivel I tur e sirbishi di E sitio ib gratis. Na susto, e por papia Di tur i di tur, Riba tur si e hende Ku sorprendé regular a puntrami Di privasidat. No mester engañarnos nos mes. Si no tin un monje Òf ermitaño, e ruina mester doble.
E nesesidat pa mehora e Ta sinta.
I esaki ta e soluciona correa. Disidí e problema di e Ruina di e kondishonnan aktual Di bida ta muchu mas Fásil e promé, ma pa E otro banda, ta mas difísil. Manera used sa, nos welonan, Nos mayornan, no ta para Di tur e dia dilanti Di e tv òf di Antilla di motor. Organisashon fiesta, reunion, biaha den teatro. Na hopi okashon ta kontra Ku bo alma hemel. E generashon aktual, den e Konosemento, no ta fásil. Mayoria di e habitantenan di E edifisionan di skol hopi Piso i su habitantenan no A mira no e karu.
No tin unda bo ta Sali, i e correa kantidat - ei.
Kier ku, por ehèmpel, a Riba e klup. Esun ku aki no ta Interes, e mes no ta.
Ta duru kontra un persona Soltero, ku lo felis
Ora ku e mes ta Un grandi i limpi, no Ta e por haña e Alma hemel. Ma ta kla riba internet. Ta fuerte i grandi sa Largu, si no ta tur. Kasi den pregunta di menos Bo por haya pa bo Tin un lugá gratis di Its siglo Spera algun menos, I bo no ta skirbí Manera salario nobo. Paresé den e maltrato ku Un gran kantidat di cuestionarios. Un hende ta bisa ku Nan tin un relashon grave, Tin otro ophetivo èl instrukshon I e yunan, un hende Ta haña un persona ku Interes commons, i un hende Utilidat aki sirbishi pa e entrenamentu. Hopi cuestionarios ta bisa ku Un hende ta e salario Ta nifiká haña un lugá Di its. Aki tin hendenan adecua di Edat, di forma, e forma Di karu, koló di kabei, E forma di kurpa i Otro parámetros. Bo ta lesa un gran Kantidat di cuestionarios bo ta Identifica mas ku otro, i Por kuminsá un combersacion. Un hende a gusta hopi, Un saludá. Por ta asina, ta mas Konosí na e hende pa Aserká reunion. Otro bai pa kita e Siguiente dia. Un hende mester bai tin Un estado vital, e korespondensia, Pa e real di reunion - E - bon comunicacion na telefon. No tin mester di fantasia Di éksito di búskeda pa E di dos mitar, kla Sirbishi di its di liña. Tur kaminda, i den e Sitionan di its den liña, En partikular, un status. Tabata korekto bisa ku mira, Mas ku ta mas sitionan. Sinembargo, esaki no ta e Kaso pa pone den marcha Aki pensamentu. Den e kaso aki, por Haya e prueba di communicacion Ku diferente persona. E oportunidat pa haña aki Ta deseá. Por ta ku no ta Pa bo ta e pilar I sosten di tur kos, Nan a bira un bon amigu. Bai aki situations na fini. Hopi e hòmber i a Hisa a topa mira su amor. Biba huntu hopi aña, ta Preokupá pa e educacion di Nan yu. No tin nada imposibel. Bai fini, pa haña un Ta deseá, e mester a Pasa hopi tempu. E no ta yen sin E prueba i di fracasa.
Si bo enkuentro, ta e Biaha compronde bo no ta Tur tabata di pòrnada.
Ademas di ku awor e Ta apsolutamente sigur, tur nos Sirbishi di its den liña Ta gratis.


text:
…Parti di e famia di Holland America Line…
WILLEMSTAD– 11 desèmber 2016 – Djasabra 10 di desèmber último, e barku krusero MSKoningsdam a bishitá Kòrsou pa promé biaha. Esaki tabata motibu pa tene un seremonia kòrtiku riba e barku kaminda e kapitan i e crew a risibí un kaluroso bon bini na nòmber di Gobièrnu di Kòrsou representá pa Minister di Desaroyo Ekonómiko, sr. Eugene Rhuggenaath, representantenan di Curaçao Ports Authority (CPA) i Ofisina di Turismo di Kòrsou (CTB).
MS Koningsdam ta parti di e famia di e liña krusero Holland America Line i tin un kapasidat di 2,650 pasahero.E barku a drenta den servisio na aprel di e aña aki, pues ta un barku hopi moderno inobo. Durante di e enkuentro ameno Minister di Desaroyo Ekonómiko sr. Eugene Rhuggenaath a duna e kapitan, sr. Bowland un kaluroso bon bini i a entreg’é un plaka pa konmemorá e promé bishita di e barku pa Kòrsou. Turismo Krusero ta parti importante di e totalidat di nos turismo. Un turista krusero despues por regresá nos isla bèk pa un bishita mas largu. Pa e promé kuartal di 2017 ta spera un kresementu preliminar di 6% pa loke ta trata kantidat di turista krusero kompará ku aña pasá. Bon Bini na MSKoningsdam!


text:
HEINEKEN ta presenta su ultimo innovacion, Heineken® 0.0, un cerbes lager sin alcohol, elabora cu un receta unico pa un sabor distintivo y balansa â y cu solamente 69 caloria den cada boter di 33cl.
Obtenibel inicialmente riba 14 mercado na aña 2017 y awor obtenibel tambe na Aruba. E marca su etiket iconico color berde a bira blauw â e color asocia cu e categoria di cerbes sin alcohol. E campaña integra di lansamento ta inclui un anuncio comercial na television, activacion digital y experiencial, ademas di promocion comercial interno y externo.
Heineken® su Maestronan Cerbesero a crea e cerbes nobo cu cero alcohol uzando unicamente ingrediente natural, loke a duna como resultado un cerbes elabora pa e amantenan di cerbes, door di e amantenan di cerbes. Willem van Waesberghe, Global Craft and Brew Master na HEINEKEN, a bisa: âElimina alcohol di un Heineken® regular di 5% lo por tabata facil, pero esey lo no a ofrece e cerbes sin alcohol cu e miho sabor. Heineken® 0.0 ta elabora for di cero y e tin un sabor perfectamente balansa cu notanan di fruta refrescante y un body maltoso suave.â
Gianluca Di Tondo, Director Principal di e Marca Heineken® Global na HEINEKEN, a bisa: âComo pionero den elaboracion di cerbes, nos ta comprometi na introduci producto nobo y innovativo pa satisface e necesidadnan di e consumido. E segmento di cero alcohol na Europa y Rusia a crece fuertemente entre 2010 y 2015. Nos expectativa ta cu e crecemento fuerte aki lo continua, impulsa pa bon innovacion den sabor, manera ya caba por a experencia na Spaña, Alemania y Austria. Nos ambicion ta pa lidera e desaroyo di e categoria aki den e mercadonan unda cerbes no alcoholico te ainda ta chikito, pero cu tin potencial di crecemento, cu un proposicion Premium.â
Heineken® 0.0 ta duna e consumidor e posibilidad di scoge entre un variedad di ocasion pa bebe algo. E ta contribui tambe na e tendencia cultural creciente al respecto na e importancia di consumo di alcohol responsabel y di tin un estilo di bida balansa y saludabel.


text:
APA den deliberacion cu AIDA pa laga pasahero bahanormal
Na comienso di e siman aki, a notifica Aruba Ports Authority (APA) di forma informal cu e crucero AIDASol, cu lo ta den nos waf diabierna, a opta pa haci su operacion den bubble. Despues di a busca contacto directo cu AIDA a confirma cu esaki berdad lo ta e caso pa e itinerario aki.E motibo principal pa e operacion di bubble ta cu AIDASol ta riba un itinerarion di 40 dia cu a sali y regresa di Europa. Pa e barco por drenta Europa bek, e mester ta COVID free y pesey a opta pa haci e itinerario aki den un bubblepa asina minimalisa e risico di contagio yproteha nan pasaheronan y tripulacion.
Den e ultimo 2 dianan APA hunto cu Aruba Tourism Authority (ATA) tabata den comunicacion cu AIDA pa analisa kicolo por haci. Pa e port of call aki lamentablemente mucho mas no por a wordo haci, pero den e simannan cu tabin lo sigui hiba combersacionnan pa asinaevita e tipo di operacionnan aki.
Desde cu e cruceronan a cuminsa opera bek na juni 2021, APA a ricibi mas cu 130 barco crucero di cual tur a operalibremente cu excepcion di e port of call di awe y un otrodi siman pasa, cu ta di e mesun linea crucero aki.
Bubble
Esaki kiermen den escencia cu, na cualkier parada di e crucerounda por baha na tera, pasaheronan mester keda den nan bubble. Esey nifica cu exploracion di nos isla den forma independienteno ta posibel. Esey kiermen cu tur cos, for di baha di e crucero y cana rond na waf y hasta pa book un tour mester sosode via e linea crucero mes. E pasahero por scoge solamente for di diferente tournan regla adelanta pa e linea crucero mes via companianan local acredita y cu ta cumpli cu reglanan estricto di protocol di Covid-19 di e barco. Mester remarca cu e tournandisponibel abordo di e barco ta cu diferente compania local cu tin contracto directo cu e operador di barco.
Pa Aruba sigur esaki no ta e operacion cu nos ta deseapa nos bishitante crucero experiencia. APA hunto cu supartnernan lo keda enfoca pa mantene un operacion den cual nos bishitantenan crucero por disfrutadi nos isla libremente.


text:
“‘Mi ta propone pa nos warda den trankilidad y mantene calma, pasobra e decision no ta den man di Gobierno di Aruba”
ORANJESTAD – Dialuna mainta 22 di november Gobierno di Aruba a reuni cu lidernan sindical y comercial pa trata e tema di e situacion financiero di Aruba, recorte di 12.6% y update di Landspakket. Banda di un presentacion, esnan presente tambe tabatin oportunidad pa haci pregunta. Prome Minister Evelyn Wever – Croes a enfatisa cu ta den man di Hulanda pa tuma e decision di kico por haci tocante e recorte di 12.6%. Gobierno, mescos cu sindicatonan, ta desea pa E 12.6 % pasa pa pasado, pero mester warda contesta di Hulanda.
Na e momento aki Aruba su recuperacion economico ta cogiendo forsa y nos ta na un etapa crucial. Mas aerolinea y mas turista ta hayando confiansa den Aruba y si tur cos sigui asina nos lo cera aña cu un recuperacion di nos turismo di 73%. Pa otro aña si cos sigui manera cu e barco cu yama Aruba ta nabegando, por alcansa 100% di recuperacion di nos turismo den e prome mita di 2022. Despues di un tempo lo logra alcansa e nivel di crecemento economico/GDP manera e tabata prome cu e pandemia. Y despues di un tempo por logra mira entradanan pa Gobierno na nivelnan manera cu tabata prome cu pandemia.
Prome Minsiter a duna di conoce cu Gobierno a ricibi hopi menasa y critica. Pero ta reconoce tambe cu sin cooperacion pa yuda baha gasto di Gobierno, lo no a haya e confiansa rapido di Hulanda pa fia loke mester a fia. E fiansa tabata necesario pa henter e pais sigui draai, pa yuda esnan mas afecta den nos comunidad y comercio pa nan tene mas hende cu ta posibel na trabou.
Premier a accentua cu e sacrificio aki di nos tur, e solidaridad colectivo di empleadonan di gobierno y companianan ta algo historico y den circumstancianan nunca antes experiencia. E ta algo cu nos mester keda recorda pa semper como pais. Pues hunto uni y haciendo sacrificio, nos a logra stabilisa e riesgonan financiero, economico, social y di salud. Ta asina a logra cu Aruba por a traha su fundeshi pa recupercion.
‘Awe e circumstancianan no ta ideal ainda. E unico forsa pa mantene e barco cu yama Aruba pa sigui nabega den olanan halto y den direccion corecto, ta nos forsa di union y solidaridad. Nos por mira con den otro paisnan, especialmente paisnan mas grandi cu nos, esaki ta dificil pa logra’, Prome Minister a remarca.
Prome Minister a enfatisa: “Ta sumamente importante awor ainda pa ayudo di Hulanda continua, y si mester tuma decision dificil un biaha mas, lo tume, semper pa proteha e bienestar general di nos comunidad. Den e etapa crucial aki ta solamente si e recuperacion sigui, nos ta logra stabilisa nos situacion financiero pa responde na e exigencianan di Hulanda y despues pa nos normalisa.
Si awor pone na peliger e recuperacion cu instabilidad, e barco cu yama Aruba tin chens cu e no por sali di e olanan bruto y e no ta yega su destino. Pero mi tin confiansa cu den e reunion lidernan sindical y comercial, nos lo logra comprension y cooperacion solidario pa uni nos pa conserva e progreso cu nos ta logrando te cu awor”.
E total cu a presta di Hulanda te cu awo ta 900 miyon y 177 miyon adicional pa por a paga debe y ta calcula cu mester 300 miyon mas den e 6 lunanan nos dilanti. Esaki ta pone e total cu Pais Aruba lo fia di Hualnda na 1377 miyon florin.
Prome Minister a duna di conoce cu 22 di october a haci peticion na Hulanda pa limita e recorte na mita, di 12.6%, pa 6,3% na 2022. E ultimo notificacion cu Gobierno a ricibi tabata siman pasa diamars indicando cu e peticion ta na CAFT y Gobierno ta pendiente di nan contesta. Gobierno a spera e contesta prome cu 26 di november pero esaki no ta e caso mas y probablemente, segun Prome Minister, e contesta lo drenta pa e siguiente Conseho di Minister di Reino cu ta 17 di december. Unabes ricibi contesta, Gobierno lo informa sindicatonan di esaki.
Terminando Prome Minister a bisa: ‘Mi ta propone pa nos warda riba esey trankil y mantene nos mes calma, pasobra e decision no ta den Gobierno di Aruba su man. Ta importante pa tur gremio sa cu locual cu Gobierno kier ta pa e recorte pasa pa pasado y pa cada empleado publico y semi publico por haya locual cu e ta traha pe y locual cu e merece di haya.


text:
WILLEMSTAD – 24 di aprel 2015 – Resientemente direktor interino di Ofisina di Turismo di Kòrsou (CTB) sr. Hugo Clarinda i gerensia di Boulevard a tene un reunion pa asina por a diskutí puntonan relashoná ku seguridat den aria di Bapor Kibra.
Durante e reunion a para ketu primeramente riba e medidanan ku Boulevard mes ya kaba a tuma pa asina por halsa e nivel di seguridat partikularmente riba e lugá di stashoná outo. Boulevard ta un atrakshon turístiko ku turistanan di estadia i krusero ta gusta bishitá i asina interaktá ku nos hendenan lokal. Ta bon pa menshoná ku pa aña esaki ta sòru pa aproksimadamente 200.000 outo riba e lugá di stashoná outo.Despues di konstrukshon di Boulevard den estrecho koperashon ku e hürdónan a hasi invershonnan kuantioso den seguridat. Aki por hasi menshon di kámara ku tin ubiká i a pone mas iluminashon riba e lugá di stashoná outo. Tambe Boulevard a pone un lokalidat disponibel pa POLITUR i esaki tambe ta yuda halsa e nivel di seguridat den e aria. Lástimamente dor ku Boulevard i Mambo Beach ta hopi konosí den boka di pueblo hopi biaha insidentenan ku tuma lugá den e bisindario ta keda asosiá ku Boulevard i Mambo Beach manera tabata e kaso últimamente. Pa por sigui traha riba mas seguridat CTB i gerensia di Boulevard a akordá durante e reunion ku lo bai tuma algun medida adishonal entre otro: lo pone entrante e wikènt largu aki patruya den e aria di Bapor kibra i lo bai tuma algun medida visibel i no visibel pa públiko.
Ta importante pa remarka ku kada insidente ta unu dimas ku lo por afektá e reputashon di Kòrsou komo isla turístiko. Pa e motibu aki kombatimentu di kriminalidat i halsa e sentido di seguridat ta prioridat pa CTB, Boulevard i e negoshinan den e aria aki. Sifranan ta mustra ku 31% di e turistanan ku a bishita Kòrsou durante 2014 a bini basá riba rekomendashon di un famia òf konosí. Ta solamente si e eksperensia di e turista ta positivo lo e rekomendá un otro pa bishita nos pais. Ta p’esei e aspekto di seguridat di e turista ta sumamente importante pa Kòrsou. Ta bon pa menshoná ku na yüni próksimo lo bai tin un konferensia internashonal na Kòrsou riba e tópiko di seguridat pa pone mas énfasis riba e aspekto aki.


text:
DEN HAAG – E kantidat di infekshon di corona na Aruba i Sint Maarten ta subi hopi. Tòg segun minister Ank Bijleveld di Defensa no tin motibu pa bolbe manda e barku di marina Karel Doorman pa Karibe.
Na Aruba tin 905 hende infektá ku e vírùs. Kuminsamentu di ougùstùs ainda esaki tabata 108. Na Sint Maarten tambe e kantidat di kontaminashon aktivo a oumentá lihé pa sigur 193, di kua 10 hende ta den hòspital. Na Aruba entretantu a atmití 16 hende na hòspital.
John Samson papia ku minister Bijleveld (Defensie)
Segun e minister tin sufisiente personal di defensa presente ei ainda pa yuda e islanan. E islanan no a entregá un petishon pa ayudo. “Nos ta vigilá e situashon bon.”
D66: ‘Tòg kontemplá di manda un barku di marina’
Aruba, Kòrsou i Sint Maarten for di aprel a haña 12 aparato di respirashon èkstra via Hulanda pa por oumentá e kamanan di ic. Boneiru a haña seis kama di ic èkstra.
Bijleveld ta enfatisá ku ta na e islanan mes pa pidi sosten ofishal. Entre tantu den Tweede Kamer D66 ta pidi atenshon pa e situashon den Karibe. E miedu ta ku, mirando e kantidat di infekshon, e atmishonnan na hòspital lo oumentá den algun siman.
P’esei e partido di koalishon ta haña ku gobièrnu hulandes mester papia mas aktivo ku Aruba, Sint Maarten i e munisipio Boneiru pa por manda Karel Doorman na tempu.
E barku di marina a bai Karibe un bia kaba pa motibu di corona
Fin di aprel Karel Doorman a sali pa e islanan ora tabatin un brote ei di e vírùs di corona. Ta e barku di mas grandi di Defensa ku hopi fasilidat médiko na bordo pa sostené e kuido médiko lokal.
E intenshon tabata e tempu ei pa Karel Doorman keda den Karibe tres luna, pero e barku a bolbe bèk pa Hulanda mas trempan. Segun Defensa e vírùs di corona tabata sufisientemente bou di kòntròl fin di yüni na e seis islanan.
E islanan ta purba di haña e vírùs bou di kòntròl
Kòrsou djaluna a registrá un total di kuater infekshon aktivo. Kontrali na Aruba i Sint Maarten, ei hende di áreanan di riesgo haltu manera Estádos Unídos no ta bon biní temporariamente.
Aruba kuminsamentu di ougùstùs a oumentá e posibilidatnan pa por tèst riba corona. “Aruba mundialmente ta riba di sinku lugá di pais ku ta tèst mas tantu pa persona”, segun Direktiva di Salubridat.


text:
E caso unda un hoben di 24 aña a hoga ta keto bay den investigacion. E alegacion treci dilanti pa amigonan ta dudoso. Ora cu prensa a acudi pa saca potret, por observa plas di sanger riba e vloer como tambe por observa botter di clorox, treciendo ainda mas confusion den e caso. Kico e botter di clorox ta haci ey? Kier a haci e lugar limpi?
Tabata un fiesta cu a cuminza diasabra anochi na un cas cu a wordo gehuur via Air Bnb. Esaki a bira un custumber nobo di haci fiesta, unda ta bay mano a mano cu bebemento, comemento y fiesta.
E caso unda un hoben di 24 aña a hoga ta keto bay den investigacion. E alegacion treci dilanti pa amigonan ta dudoso. Ora cu prensa a acudi pa saca potret, por observa plas di sanger riba e vloer como tambe por observa botter di clorox, treciendo ainda mas confusion den e caso. Kico e botter di clorox ta haci ey? Kier a haci e lugar limpi?


text:
Merka a anunsiá ofisialmente sanshonnan kontra Iran.
Estadonan Uní di Merka ta bin ku sanshonnan kontra 13 persona i 12 entidat. Asina Kas Blanku a informá. E pais ta tuma e medidanan debí na e pruebanan ku Iran a efektuá ku un misil di distansha medianolargu i loke Merka ta konsiderá komo aktividatnan destablisadó den e region. Riba e wèpsait di kas Blanku a pone un lista ku esnan sanshoná. Ta trata di entre otro personanan i entidatnan ku ta stablesé na Emiratonan Arabir Uní, Libanon i China.
Anteriormente Kas Blanku a laga sa kaba ku Iran ta bou di opservashon skèrpi, komo konsekuensha di e prueba. E lansamentu, segun e merikanonan ta kontra di e resolushon di Konseho di Seguridat di Nashonnan Uní, ku ta prohibí Iran pa hasi prueba ku misilnan ku ta karga armanan nuklear. E minister di Asunutunan di Eksterior, Sigmar Gabriel, a yama e prueba ku misil un violashon masha kla di e resolushon di Nashonnan Uní. Un fuente anónimo ku ta involví den e plan, a anunsiá ku e sanshonnan tabata pendiente kaba, promé ku Donald Trump.
Trump a bisa ku Merka no ta ekskluí nada. Esaki tabata su kontesta, ora a puntr’é si e lo konsiderá akshonnan militar komo reakshon riba e lansamentu. El a añadí via su kuenta di Twitter ku Iran ta hunga ku kandela. Trump a skibi ku Iran no a apresiá kon amabel presidente Obama tabata i ku e mes lo ta ménos amabel. Den un reakshon, Iran ta afirmá ku nunka nan lo pone nan ehérsito ni arma kontra otro país, a ménos ku esaki resultá nesesario komo defensa propio. Asina e minister di Asuntunan Eksterior di Iran, Mohammad Javad Zarif a reakshoná via Twitter.
Iran ta un di e shete paisnan kontra kua Trump a imponé un prohibishon pa por drenta Merka.


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda na Primavera cu dia 21 Juli 2017 lo bay cer’e parcialmente pa asfalta e caminda.
E caminda cu lo wordo cera pa asfalta lo ta di Primavera 200 pa Primavera 211.
E ruta alternativa lo keda indica cu baricadanan y borchinan di aviso y e orario di ceramento lo ta di 8’or di mainta pa 4’or di atardi.
En conexion cu e trabounan menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
Entrenadonan di nos hoben deportistanan di MTB/BMX ta siguiendo un curso di 10 dia pa fortifica nan habilidad nan den e area di "coaching". Sr. Chris Kilmurray, originalmente di Irlanda, pero biba na Francia, ta dunando e curso, cual ta wordo auspicia pa e federacion internacional di ciclismo, Union Ciclista Internacional (UCI).
Diasabra ultimo Aruba Amateur Boxing Association, bao liderazgo di Marco Dupersoy, a organisa un tremendo “Gym Rumble” cu participacion di “ATF Militia”, “Barack Fighting Gym”, “Elisa Boxing Gym”, “Jefferson Boxing Gym” y “Leo's Boxing Gym”.
Lotto semper t'ey pa encurasha nos hobennan y Lotto pa medio di Comision di Subsidio, yuda subsidia tur deporte na Aruba pa medio di e comision di subsidio. Lotto ta e sponsor mas grandi di Arubaanse Zwembond y e team di Aruba na Caribbean Island Swimming Championships (CISC) via di e comision di subsidio y ta hopi orguyoso di tin e privilegio di por yuda crea un hubentud sano pa medio di su contribucionnan na deporte”, asina Director di Lotto di Aruba, sr. Ronald van den Berg a duna di conoce durante su discurso na ocasion di apertura di e evento deportivo.
Lotto pa medio di Comision di Subsidio, como un di e sponsornan mas grandi di e di 26 Aruba Hi-Winds ta hopi satisfecho y orguyoso di e exito di e evento aki. Pa lunanan largo dos stagiaire, Ivar van Luyk y Reinier Middel, a traha ariba e preparacion di Hi-Winds y awe nan por ta hopi orguyoso di a forma parti di e comision organisado. For di februari nan tabatin ta traha, yudando organisa Aruba Hi-Winds, cual a tuma luga di dia 3 pa dia 9 di juli na Fishermen's Huts y Boca Grandi.
Como parti di e acuerdo di cooperacion entre Fundacion Lotto pa Deporte y Canadian Bank Note di Canada, anualmente mester haci un donacion substancial na e comision di subsidio di deporte. Den e areglo nobo aki, Fundacion Lotto pa Deporte lo no tene su mes ocupa mas cu patrocina ekiponan deportivo, ni material ni e stadionnan. Ta entrega un solo suma pa aña na e comision di subsidio di deporte cu na su turno ta parti e fondo entre tur e diferente organisacionnan deportivo cu ta cumpli cu reglanan pa por bin na remarke pa subsidio.


text:
Cashero – Diadomingo marduga den careda di 2’or polis ta bay Cashero, pa un auto cu a bolter.
Na yegada di polis nan ta topa un Suv aparentemente un Toyota ariba su banda y schuin poco mas panort un otro Suv marca Ford, cu hopi daño material na dje.
Na e sitio polisnan ta reconoce e chauffeur di e auto ariba su banda, mirando cu un dia prome nan a hala su atencion. E biaha aki, e lo tawata bou influencia y coriendo auto duro den e bocht, ta dal semi frontal contra e Ford pa despues bolter keda ariba su banda.
Polis a detene, mirando cu e lo ta bou di influencia y lo a bay warda cune pa haci test.
Ambos auto a sufri hopi daño.
Ambulance a ser pidi pa controla un di e ocupantenan, cu tawata sinti poco dolor.


text:
Den programa di Pueblo Orguyoso y Respeta (POR) ta trece dilanti den un forma amplio solucionnan pa e diferente areanan cu ta un reto actualmente, basa riba retonan cu tin den comunidad. Relaciona cu esaki, algun aspecto cu a trece hopi reaccion, preocupacion y comentario den comunidad ta e autoridad di nos Cuerpo Policial (husticia) y ayudo cu tin (of cu no tin) actualmente pa personanan cu limitacion, esaki despues di un situacion lamentabel cu a tuma luga.
Pa loke ta e aspecto di husticia ta encera cu mester revisa e autoridad di nos Cuerpo Policial y sigura cu nan por actua segun e circumstancia cu ta presenta y duna nan tambe e responsabilidad y autoridad di por actua den diferente momentonan cu por presenta.
Segun lider di POR Otmar Oduber, ta papia di implementacion di un programa di prevencion social di criminalidad. Intervencion di parti di autoridadnan competente y otro stakeholders mester ta unda formacion di e mucha y e hoben ta tuma lugar, esta na cas, den e bario y na scol, cu enfoke riba norma y balornan positivo cu ta contribui na formacion di un ciudadano ehemplar. Reactivacion di tur post di Polis di Bario pa duna mas visibilidad y proteccion, mehora e comunicacion y relacion entre polis y comunidad y duna informacion y conseho di kico e habitantenan di e bario mes por haci pa evita cu nan ta bira victima di malhechornan. Introduci programa di conscientisacion social basa riba orden y respet. Tambe stimula creacion di “bario watch” unda habitantenan ta comunica cu otro via whatsapp tocante situacion sospechoso cu por afecta e siguridad den e bario. E forma efectivo aki di prevencion lo bay man den man cu un programa di vigilancia di camara di siguridad den areanan cu ta “crime hotspots” y un programa di “crime alert” via whatsapp na nivel nacional pa sigura cu polis por duna asistencia rapidamente na momento cu esaki ta necesario.
Atencion pa gruponan cu limitacion den comunidad
Relaciona cu e caso lamentabel menciona anteriormente cu ta encera miembro di Cuerpo Policial y un persona cu limitacion (den e caso aki deficiencia mental). POR ta tuma nota cu diferente gruponan den nos comunidad falta atencion y sosten di parti di gobierno, cual ta inclui den e programa di partido. E situacion particular aki a pone nos pensa tambe riba locual cu por wordo haci y locual cu realmente tin actualmente pa un persona cu limitacion aki na Aruba y diferente gruponan den nos comunidad. Gruponan cu merece y tin derecho riba asistencianan cu mester wordo brinda. Particularmente e asistencia na muchanan cu problema di autismo y muchanan cu tin Attention Deficit Hyperactivity Disorder (ADHD), ciudadanonan cu ta sufri di problemanan fisico y mental. Tur e personanan aki merece e atencion necesario y mester por haya prioridad di gobierno. Ora cu tene bishita den casnan ta tuma nota cu e ta un problema grandi cerca hopi mayor/famia of den hogar cu ta atende cu circumstancianan cu ta dificil di parti un ser keri y ta tuma nota cu tin falta den atencion.
E hecho cu nos ta un Pais di tamaño chikito, ta haci cu no ta tur ora bo por prepara bo mes suficientemente bon profesionalmente den cada ramo, pero mester reconoce cu definitivamente e problema aki merece e atencion di gobierno pa percura cu tin atencion profesional y cu tin institutonan disponibel. Sea localmente, den region of Reino Hulandes lo mester por tin un forma cu hende por bay pa atende of brinda e oportunidad berdadero na cada un di e personanan aki cu tin un of otro limitacion. Gobierno lo mester por duna e guia necesario pa evita cu e ta empeora den su bida cotidiano. Y ultimo tempo mas y mas ta tuma nota cu instancianan ta sclamando pa atencion di gobierno riba e diferente temanan aki.


text:
“Combatimento di criminalidad ta nos prioridad number uno. POR ta enfoca fuertemente riba restauracion di siguridad pa asina comunidad por biba trankil y sin temor di bira victima di criminalidad. Pero, combatimento di criminalidad mester cana man den man cu integridad di gobernacion, gobernante y parlamentarionan. Ta p’esey POR ta boga pa riba termino cortico, institui un departamento nobo, yama Oficina di Integridad (Bureau Integriteit) cu e tarea pa formula y implementa un maneho integral pa promove integridad y bon gobernacion”. Esaki na opinion di lider di POR, Otmar Oduber, elaborando riba vision di su partido pa e periodo di gobernacion 2017-2021.
Segun Oduber, den e maneho integral pa combati criminalidad, POR ta enfoca tanto riba prevencion como tambe represion. Den e cuadro aki lo dirigi e esfuersonan y solucionnan di maneho riba e desaroyo y factornan cu ta causa of contribui na criminalidad.
Ta un hecho cu den prevencion di crimen, bon ehempel ta hunga un papel crucial. Un comunidad semper ta tuma ehempel di su lidernan y ta pesey mes mester zorg pa riba termino corto, inicia procesonan pa yega na un cambio di cultura politico riba nos isla. Den e proceso di cambio di cultura politico cu POR ta boga p’e lo, incorpora e aspectonan di integridad, transparencia y bon gobernacion. Gobierno ta traha cu placa di pueblo y pueblo tin derecho pa tin un bista cla y completo con gobierno ta maneha su placa y pa tin e siguransa tambe cu gobierno ta maneha su placa na un forma drechi, serio y responsabel, di acuerdo cu Otmar Oduber.
E lider di POR ta finalisa bisando cu, pa un democracia por funciona bon ta necesario y importante pa tin un sistema di “checks and balances” cu ta funciona bon y ta preveni, of en todo caso limita grandemente e probabilidad, cu gobernantenan ta tuma decisionnan descabeya of iresponsabel cu no ta na interes general di nos pueblo. Den e cuadro aki lo duna respet y e recursonan necesario na e organonan di conseho y control cu ta forma un parti asina importante di nos sistema democratico. Aki ta referi na Raad van Advies, Algemene Rekenkamer Aruba (ARA), Centrale Accountantsdienst (CAD) y Sociaal Economische Raad (SER).


text:
Kiwanis Club of Palm Beach Aruba recientemente a efectua instalacion di su Directiva pa 2018-2019. A logra crea un anochi unico unda a refleha e seriedad di e ocasion y alabes cu un toke di spontanidad. Roy Mezas tabata MC pa e anochi y tin un amplio experiencia pa locual ta e progama di instalacion di directiva di Kiwanis.
Den e ballroom di Hyatt tabatin presente shete Presidente di clubnan di servicio na Aruba. E presencia di e hobennan cu ta pertenece na e diferente “Service Leadership Programs” di Kiwanis tambe tabata notabel. Deyanira Janssen-Frank, esposa di Michel, a haci e “salute to the ladies” cu ta sostene nan pareha y duna nan espacio pa haci nan trabou como voluntario.
Despues di e dinner, a pasa pa e parti oficial di e programa, cu ta e ‘discharge’ di e Directiva saliente. Prome cu e ‘discharge’ a hiba palabra Ted Johnson, presidente saliente, cu den su discurso a elabora riba un aña exitoso y a gradici e miembronan cu den un of otro forma a contribui na esaki. Despues, Giantonio Muller, Immediate Past Lieutenant Governor, a ‘discharge’ e Directiva saliente pa siguientemente pasa pa instalacion di e Directiva 2018-2019.
Despues di e ‘discharge’ a toca e honor na, Roy Mezas, Distinguished Past Lieutenant Governor y Robert Spellen, Governor Elect EC&C District 2018-2019, pa pin e ‘Directors’ y ‘Officers’ di Directiva 2018-2019. Alabes a instala un miembro nobo, Carlos Tapias, cu tabata acompaña pa su casa Isha Tapias. Den su discurso, Michel, cu a join e famia di Kiwanis na aña 2010, a destaca e influencia di su mayornan riba su decision pa dedica su mes na trabounan voluntario. Su tata, Piet Janssen, ta un ex-Presidente di Rotary Club of Aruba y a dedica mas cu 30 aña na trabou nan voluntario. Su mama, Helen, ta un ex-Presidente di Women’s Club of Aruba y tambe a dedica hopi aña na trabou nan voluntario. Gladys, pareha di su tata, ta un ex-Presidente di Quota International Club Aruba. Michel a menciona tambe di ta hopi orguyoso di su dos yiunan cu ambos ta forma parti di Builders Club Mon Plaisir (un Service Leadership Program di Kiwanis) na edad di apenas 12 y 14 aña. Michel a cera su discurso gradiciendo su esposa y su yuinan pa nan sosten.


text:
For di djasabra 25 di sèptèmber te ku djasabra 2 di òktober 2021 PBCCG su promé siman di buki
ta tuma lugá!
Durante di e Siman di Kultura ei diferente publikashon di outornan lokal ku a wordu publiká ku yudansa di PBCCG lo haña ekstra atenshon na e tiendanan di buki Bruna i Mensing’s Caminada.
E promé djasabra tabata tin e posibilidat pa un ‘meet and greet’ na Bruna, ku Jesmelys Zink-Angelista ku a publika su buki di poema ‘Djawe pa mañan’ ku sosten di PBCCG.
Na Mensings Nifa Ansano, e autor di e prome buki di ‘Kura di Kuenta’ tabata presente pa ‘meet and greet’.
Djasabra último tabatin Sr. Eric de Brabander na Bruna ku su buki tradusí na Papiamentu
‘E bida infinito di Doña Lisa’.
Na Mensing’s Caminada Sra. Monique Rosalina-van de Kuilen a ‘meet and greet’ ku su buki ‘Wooden Houses of Curacao II’ i Fiesta di Seú.
Historia i literatura ta unu di e di seis areanan ku e PBCCG ta duna sosten pe. E fondo Karibense ta spera ku dor di duna supsidio lo stimulá outornan lokal pa sigui skibi i tambe ku esaki lo stimulá skibimentu i publikashon di buki pa mucha i na Papiamentu.
Bo ke sa mas informashon tokante supsidio pa un publikashon? No duda na tuma kontakto
ku nos na +5999 767 1584
òf via mail info@pbccaribbean.com. Por chèk nos wepsait tambe www.pbccaribbean.com


text:
Parke Wifi modèrno den Oranjestraat.
Habitantenan di Oranjestraat i bisindario ta online. E sentro di bario den aire liber ta karga ku orguyo e nòmber Wifi Park Oranjestraat. For di promé instante tabata e intenshon yama e parke asina i awor danki na e proveedor Flow tin internet den e parke. Pues awor tur hende di bario por sinta i tuma nota di tur loke ta sosodé den e mundu digital. Na aña 2014 e konosido kantante, kompositor i músiko, Junior Tecla, di Fundashon Turtuga a konstruí huntu ku habitantenan un sentro di bario den aire liber. E sentro ta estilo di un “High Flying Park” di ántes, pero adaptá na e tempu moderno ku wifi. Segun Tecla e wifi ta hopi importante pa e aktividatnan ku Fundashon Turtuga ke kuminsá pa habitantenan i partikularmente pa e muchanan dje bario. “Den e mundu digital ta pasa hopi kos bon ku e muchanan no tin akseso n'e i nos ke mustra i siña nan esei. Nos ke organisá aktividat informativo, lès di internèt, pasa pelíkula i dokumental. Tambe e wifi ta bon pa turista ku ta saka portrèt. Nan por kompartí esaki mésora ku henter mundu den Wifi Park Oranjestraat mes. Ya kaba diferente artista internashonal a pasa bishitá e parke ku ta pegá ku Punda. Artistanan manera Trijntje Oosterhuis, Wyclef Jean i Anthony Hamilton ya a bishita e parke.


text:
Problema mundial pa komuniká via WhatsApp, Facebook i Instagram.
Willemstad - A surgi un problema tékniko riba nivel mundial ku komunikashon riba e plataformanan sosial di WhatsApp, Facebook i Instagram. Den oranan tempran di djaluna mèrdia varios usuario rònt mundu a kuminsá duna indikashon ku nan tin problema pa manda o risibí mensahe via WhatsApp. Riba Instagram, usuarionan no por ‘refresh’ nan ‘feed’ pa por mira kontenido nobo. Via un wèpsait spesial dediká pa usarionan por mèldu ora tin probelma, mas i mas hende rònt mundu a kuminsá señalá e mesun problemanan tekniko. Via nan kuenta di Twitter, Facebook ku ta e kompania mama di tantu WhatsApp komo Instagra a duna di konosé ku nan ta na altura di e situashon i ta trahando pa solushoná e problema ku a surgi riba e popular plataformanan sosial.


text:
Eagle Beach, Aruba – November Bucuti y Tara Beach Resort a caba di bolbe gana e certificacion di sostenibilidad di Green Globe, cu ta representa e Standard Internacional di Sostenibilidad.
E prome y unico hotel di Caribe cu ta neutral pa carbon, a gana su di 19 certificacion anual di Green Globe, door di su compromiso dedica pa provee un vakantie memorabel y sostenibel na mes momento. Na 2016 Green Globe a otorga Bucuti y Tara su status di Platina, completamente nobo y a nombr’e como e ‘Hotel/Resort di mas sostenibel di Mundo’.
“Bucuti y Tara Beach Resort ta keda ta e ehempel briyante di sostenibilidad den ful e region”, K. Denaye Hinds, LEED AP y e Auditor Acredita di Green Globe, kende anualmente ta realisa e recertificacion di Bucuti y Tara, a comparti. “Nan operacion standard ta implanta respet y responsabilidad pa medioambiente y naturalmente ta encurasha esnan cu ta traha na e propiedad pa forma parti di e solucion. Huesped cu ta experencia e Resort tambe ta contribui na e standard ambiental sin compromiso. Nan compromiso constante pa sostenibilidad, a traves di nan participacion na e Programa di Green Globe y otro certificacion notabel, ta haci e diferencia. Nan esfuerso continuo pa aña tras di aña mehora nan logronan sostenibel, e premio di recertificacion di Green Globe, ta nifica nan exito.”
“Green Globe ta e eco standard original pa turismo cu otro organisacion certificado ta respeta y imita”, Ewald Biemans, doño y CEO di Bucuti y Tara Beach Resort ta comparti. “Bucuti y Tara ta orguyoso pa sigui cumpli cu e standard severo di sostenibilidad estableci pa Green Globe y demostrando cu biahamento por ta tanto satisfactorio como responsabel.”
E recertificacion di Green Globe ta conclui un aña di logro grandi di sostenibilidad pa Bucuti y Tara. Na april, e Resort a gana e premio di World Travel & Tourism Council’s Tourism for Tomorrow Climate Action Award. Mientras cu e tabata eynan Biemans a presenta e caminda di Bucuti y Tara pa bira neutral pa carbon na e Cumbre Mundial, unda e ex presidente di Merca, Sr. Barack Obama, tambe tabata presente como e orado principal. Na juni, Biemans tabata e prome individuo instala cu un reconocemento pa e miho practica di sostenibilidad ambiental den e salon di fama di ‘Caribbean Hotel and Tourism Association’. E siguiente luna Bucuti y Tara a gana e premio di ‘National Energy Award’ cu tabata un ripiticion di e aña anterior. Mientrastanto, el a ricibi aclamacion pa su excelente servicio na e huespednan y romance.


text:
BONEIRU.
NOTISIA.
Awe merdia den kareda di 12:20 pm melding a drenta na warda di polis di un aksidente di trafiko ku lo mester a tuma luga riba e T kruising na altura di kaminda djabou y kaya amsterdam.
E Suv a bula sali for di kaminda djabou sin paga tinu ku un pickup tabata aserkando e impakto tabata fuerte.
E danjo material ta konsiderabel.
Ambulance y brandweer a bai e sitio tambe polis.
Personal di ambulance a kontrola ambos shofur na e sitio di aksidente mes pa wak si tur kos ta ok.
FUENTE: AIMED AYUBI.
NOTISIA KU BO POR KONFIA.


text:
Dilma Rousseff lo no presentá na Weganan Olímpiko.
E presidente brasileño, ku a keda di skòrs, Dilma Rousseff, lo no presentá na e seremonia di apertura pa Weganan Olímpiko, ku ta start djabièrnè 5 di ougùstus na Rio de Janeiro.
Rousseff (68) lo no tei den stadion Macaraná pa e apertura, paso nan a ofresé un lugá na e di dos plano. Su antesesor Lula, tampoko lo tei presente na e apertura, segun Reuters. Komo man drechi di Lula, Rousseff tabata responsabel na 2009, pa logra haña e weganan na Brazil.
Presidente interino Temer a determiná ku Rousseff i Lula no tin mag di sinta huntu kuné i otro personanan prominente den e balkon di VIP, sino na un piso mas abou.
Despues ku un mayoria den senado na Brazil a aprobá, pa pone Rousseff riba nòn-aktif i e mester a baha komo presidente di e pais. Ta akusá Dilma Rousseff di iregularidat den presupuesto, durante antesala pa elekshon. El a keda suspendé pa mitar aña. Entretantu e Senado a start un sorto di proseso pa bah’é definitivamente.


text:
Nos ta sostene creatividad y artistanan suficientemente?
Go Cultura Foundation cu concierto pa recauda fondo diasabra Go Cultura Foundation ta recaudando fondo por medio di un concierto riba diasabra venidero cu cantantenan...
‚ÄėAbortus ta un secreto publico‚Äô
E tema di abortus ta keda un secreto pa mayoria hende rond di Aruba. Bon Dia Aruba a entrevista un apotheker y Famia Planea...
‚ÄėKico sociedad tin como expectativa di hende homber?‚Äô
Terapista di pareha na DAS Enid de Kort: "Bo mester ta macho, bo mester ta sigur di bo mes, bo no mag di papia...
‚ÄėHobennan tin un potencial inmenso‚Äô
"Nos hobennan ta traha di diamante y oro, pero nan no a haya chens pa briya ainda. Tur di nan ta aki cu potencial...
Estado ciclico di historia explora den exposicion ‚ÄėPower & Ancestors‚Äô
Pa Arturo Desimone, curator Rubiano di exposicion ‚ÄėPower & Ancestors‚Äô na Gallery WM Amsterdam, e importancia pa nos como sociedad tin mas conexion cu...
Mantene balans entre culturanan
‚ÄúE ironia ta cu awendia mi Papiamento y mi Ingles ta hopi miho cu mi Cantones, aunke ambos lenga mi a si√Īa na edad...
‘Bo por integra na Aruba hopi lihe si bo pone di bo parti’
Reconociendo nos Arubianonan nobo den cuadro cu celebracion di 18 di maart, nos a combersa cu Jose Lecler, 49, naci na Santiago, Republica Dominicana. Sr....
Malvido Carrillo: ‚ÄėRubiano discrimina na Hulanda ta keda discrimina contra Latino‚Äô
“Mare mi por a bay bek den tempo cu mi tabata bay scol basico cu e durf cu mi tin awo pa desmenti hende...
Mimo’s Ice Cream Rolls a habri su porta nan na Paseo Herencia
Recien Mimo’s Ice cream rolls a habri su portanan na Paseo Herencia y manera a nomber mes ta bisa, e ice cream ta bin...
Actividad pedagogico ta yuda pa compronde complehidad di Rancho
E tipo di proyectonan manera e mercado na Flor Oriente cu ta tuma luga awe den pleno curason di Rancho, pero tambe e caminata...


text:
Buenos Aires 2018 Inovativo y Exitoso
Esaki ta loke IOC President Thomas Back a bisa
Presidente di IOC Sr. Thomas Bach;
“Weganan Olimpico Hubenil Buenos Aires 2018 tabata hopi inovativo y sigur exitoso”
Awe mainta a tuma lugar e ultimo conferencia di Prensa aki na Buenos Aires.
Presenta na e conferencia tabata President di IOC Thomas Bach, Presidente di e Committee
Olimpico di Argentina, Gerardo Werthein, Mark Adams y meneer Lifschitz.
Bach a cuminsa ta gradici e pais pa un bon weganan Olimpico Hubenil. Tambe e la gradici tur e atletanan y tambe e voluntarionan cu a hasi e Weganan aki uno
sumamente exitoso.
Bach a bisa cu e weganan di Argentina ta bai den historia como un di e weganan inovativo. Deportenan nobo a ser mira aki na Buenos Aires. Deportenan manera freestyle BMX, Kiteboarding, Futsal, 3×3 basketball y asina tin algun mas.
Back presidente Bach a termina bisando cu Argentina sigur por bira un di e sedenan pa e Weganan Olimpico di 2032.


text:
Ta di spera ku gobièrnu, eksperto i formadónan di opinion ta konsiente ku e ‘problema di karni’ ta simplemente un manifestashon di un problema mas grandi ku tin ke ber ku falta di regulashon, no-eksistensia di (sufisiente) standàrnan tékniko, sanitario, fito-sanitario, asuntu di importashon paralelo, dòbel OB ku a mata distribudornan, nos merkado chikí i solushon pa desperdisio di kuminda. Esaki ta esnan mas importante i mi no ta deskartá ku tin mas. E pió kos ku por hasi ta kere ku tanten nos tira tur produkto ku a pasa fecha, afó sin atendé ku e problemanan menshoná, ku tur kos ta ‘koek en ei’.
Mientras tantu nos ta importá outo di Hapon ku a keda eksponé na radiashon nuklear haltu despues di e desaster na Fukushima, outo di Merka ku ta téknikamente “afgekeurd”, aparatonan eléktriko ku no ta kuadra ku nos “cycle”, matanan dañino pa nos sistema ekológiko, aparatonan ku no ta kumpli ku standàrnan pa ku emishon di sierto gas, produktonan empaketá ku etikèt den idioma ku no ta pèrmitibel.
Nos por sigi. Pero mester ta kla ku si tin un kos ku nos no ta hasi, ta protehá nos hende, flora i founa di produktonan dañino. Loke nos mester no ta ‘road show’ ku kámara, ounke kòntròlnan mester sigi. Prinsipal ta ku nos ta wak e problema den tur su faseta ku e meta – sin stroba inneserariamente ekonomia i komersio – pa sòru ku nos hendenan, flora i founa no ta kore peliger ku por keda evitá dor di regla, regulashon i kòntròl. E tarea aki no ta imposibel. Paisnan mas chikí ku nos den Karibe ta muchu mas leu ku nos. Ta fásil pa papia solamente di karni. Ta mas difísil atendé ku tur faseta di e problema. Den polítika nos gusta skor, hunga popular miéntras hopi di e problemanan ku nos ta enfrentá por a keda resolvé ku un aserkamentu total dia nan a presentá. Laga nos no sigi ripití e fayonan di semper.


text:
Profesionalnan
Psicologo, dokter di mucha, trahado social, docente, mentor, coach y lider ta algun di e profesionalnan cu tur dia ta bin den contacto cu mucha y hoben.
Pa comprende y yuda e muchanan debidamente, ta rekeri di informacion corecto. Aki lo bo haya informacion cu ta dirigi pa e profesionalnan, manera informacion tocante charla, tayer y/of proyecto cu por ofrece e profesional den e forma di ‘train e trainer’. Tambe bo por pidi un charla, tayer y/of proyecto pa bo alumnonan. E informacion ricibi ta mehora e siñamento y ambiente di anda na scol y ta haci e habitat mas sigur pa e mucha/hoben.
'Met praten kom je verder'
‘Met praten kom je verder’, ta un proyecto basa riba un entrenamento pa adulto tocante negociamento exitoso di e scol di Ley, ‘Harvard Law School’ y e programa di e negociado hoben
Esaki ta bo derechonan!
Di acuerdo cu e Convenio Internacional di Derecho di Mucha, tur mucha tin derecho di desaroya nan potencial completo.
Codigo di conducta deportivo
Fundacion Telefon pa Hubentud Aruba, ta trahando desde cuminsamento (april 1999), pa e derecho di mucha y hoben na Aruba y ta funciona a base di e Convenio di Derecho di Mucha.
GUIA DI TRABOU SOCIAL
Guia di trabou Social, organisacionnan y servicionan profesional – Servicio pa Hoben y Famia Aruba
Prevencion di termento na Scol
A desaroya e proyecto, ‘Prevencion di termento na Scol’, basa riba e estudionan empirico conduci pa Dan Olweus, Ph.D. Dan Olweus ta un profesor
Extra Informacion
Na Telefon pa Hubentud nos ta haña hopi pregunta di nos hobennan cu ta jama nos aserca di termento. Esaki ta algo cu mundialmente ta causa hopi problema.
Sexualidad
Sexualidad ta un charla cu ta wordo pidi hopi na Telefon pa Hubentud Aruba. Den colaboracion cu Child Helpline International nos ta traha hunto pa por atende cu e tema aki mas mihor posibel. Door di sa kico ta e tendencia bou di e hobenan mundialmente y den nos region, nos por traha den un mihor manera preventivo.
Best Dad Ever!
Ta un proyecto cu ta curasha envolvimento di e tata. Durante 10 sesion, e tata /futuro tata, hunto cu su pareha y yiunan, ta siña a traves di diferente modulo, con e por ta mas envolvi den educacion di su yiunan.
Igualdad
Segun articulo 2 di e Tratado Internacional di Derecho di Mucha (No discrimina), e estadonan cu ta participa den e pacto ta respeta y garantisa e derechonan describi den e pacto pa tur mucha bao di nan huridiccion sin discriminacion di cualkier forma, independiente di su rasa, color, sexo, idioma, religion, color politico, origen, etnicidad, origen social, estado economico, desabilidadnan of cualkier otro circunstancia di e mucha of su mayornan of representante legal. Aruba tambe ta forma parti di e pacto aki, locual ta significa cu aki na Aruba esaki tambe lo mester wordo respeta y garantisa.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
by regismercera | Jun 3, 2021 | NewsENTREGA ROSA DI SAN JORGE 2021 NA E TIM DI “FRONTLINERS” I “VOEDSELBANK CURACAO” DEN KUADRO DI 91 ANIVERSARIO SCOUTING NA KORSOU WILLEMSTAD – Riba promé di yüni 2021, Scouting Antiano e asosashon di Scout di Kòrsou, ta selebrá e hecho ku 91 aña pasá ofisialmente e...
by regismercera | Dec 23, 2020 | NewsMensaje di Temporada di Pasku di Scouting Antiano ← Link pa Online Zoom meeting - Youth for the Sustainable Development Goals (SDGs) Scouting Antiano's SDG Challenge → Contact Us Name Email address Message info@scoutingantiano.org ...
by regismercera | Oct 1, 2020 | NewsLink pa Online Zoom meeting – Youth for the Sustainable Development Goals (SDGs) Hi hóben Scout, Mañan atardi, 2 di Oktober 2020 nos ta wardabo pa nos ‘virtual conversation’ via zoom. Bo ta interesá di sa mas di e metanan mundial aki pa 2030, kiko ta...
by regismercera | Sep 27, 2020 | NewsInvitashon pa hóben: Youth for the Sustainable Development Goals (SDGs) Hey hóben, Bo tabata sa ku sinku aña pasá, mundu a bai di akuerdo ku e “Agènda 2030 pa Desaroyo Sostenibel” ku ta konsentrá riba un kantidat di 17 Meta pa Desaroyo Sostenibel (SDGs). E agènda ta...
by regismercera | Aug 19, 2020 | NewsInvitashon pa Promé Reunion Edukativo di Baden Powell Toastmasters Club Pa medio di e invitashon aki miembronan di Baden Powell Toastmasters Club kier a invita miembronan di Scouting Antiano i otro organisashonnan afiliá na Juegd Centrale Curacao, na e promé reunion...


text:
Kralendijk- Riba djamars, 9 di mart, un patruya a tuma nota di un skuter ku tres hende riba dje, i tur tres sin hèlm bistí.
Polis a duna e shofùr òrdu pa para i a dun’e un but. A splik’e ku e komo shofùr ta responsabel pa e dos otronan ku tabata huntu kuné.
Polis ta rekordá ku bistimentu di hèlm ta obligá ora di ta kore riba un skuter òf bròmer. Esaki ta konta pa bo pasahero tambe.
Esnan ku no bisti hèlm bo por haña un but. Semper e hèlm mester pas esun ku tin esaki bistí i e mester ta bon mará.
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
BONEIRU
ULTIMO ORA : AKSIDENTE KU HERIDO.
Algu despues di 1 pm awe merdia a tuma luga un aksidente di trafiko kaminda shofur di e vehikulo aki ku ta un pickup a keda herida.
Informashon ku nos ta dispone di dje ta indika ku e persona tras di e volante di e pickup lo mester a perde control y bai dal kibra muraya di un kura y bai pega den e muraya di e kas mes.
Por poko e no a drenta den e kas na altura di hanchi amboina.
Polis y ambulans ta na e sitio.
Ta investigando kousa di e aksidente .
Shofur di e vehikulo tabata mustra basta kansa.
FUENTE: AIMED AYUBI
NOTISIA KU BO POR KONFIA.


text:
ORANJESTAD,Aruba
Pa minimalisa e riesgo di contagio, Dr. Horacio E. Oduber Hospital a pone un “Pre triage tent” net banda di Departamento di Emergencia. Esaki ta encera cu si Bo mester di ayudo di Dokter na warda of mester bay Departamento di Emergencia, tur pashent tin cu pasa via e Pre-triage tent aki. Pone bon atencion cu na e Pre-triage tent aki no ta haci test di Coronavirus, pues si bo tin e sintomanan yama e callcenter na 280 0101.
Si bo mester acudi na e Dokter na warda (HAP), pasa prome na e pre-triage tent situa banda di Departamento di Emergencia. Eynan tin dunadonan di cuido specialisa cu lo haci preguntanan cardinal por ehempel si bo tabata afo, si bo tabata den contact cu pashent cu tin Coronavirus, etc. Tambe nan lo check bo temperatura, preshon etc. A base di bo contestanan nan lo referi bo pa na e luga corecto pa bo haya e cuido necesario.
Charlaine Huntington, encarga cu e departamento di Comunicacion na Hospital, a duna di conoce cu a base di e preguntanan aki nan lo manda bo Dokter na warda, of Departamento di Emergencia, of bo dokter di cas y si bo tin e sintomanan di Coronavirus nan lo referi bo na e callcenter 280 0101.
Pues Hospital ta suplica tur hende pa tin extra comprension. Ban minimalisa e riesgo di contagion y no bin Hospital si no ta necesario.
Si bo mester bishita Dokter na warda e orario ta di dialuna pa diabierna 6:30PM pa 10:30PM, durante fin di siman y dianan di fiesta e orarionan ta di 9:00AM pa 1:00pm y 6:00PM pa 10:00PM. Si bo tin sintomanan di Coronavirus, esta keintura halto di 38 grado, tosamento seco y problema pa hala rosea, yama e tiplijn di 2800101.
Ta pidi pa no bin Hospital si tin e sintomanan aki, sino minimalisa e riesgo di contagio. Si bo ta hopi malo, mas cu claro nos t’ey na Departamento di Emergencia pa atende Bo!


text:
Nicauris cu ta studiante di SPO na Santa Cruz den klas 1a a duna un splicacion na masnoticia di nan plantacion cu nan tin den cura di e scol. Nicauris a splica cu mr Lopez ta dunanan les, nan a planta mata di yambo, pica y madam jannette. A coba y asina a pone e raisnan di e mata den tera unda e matanan a crece.
A cuminsa kita pica y a logra di ponenan otro banda. E vak pa cu plantacion yama cuido di mata. Prome parti ta haci e cura di e scol limpi y despues bay over na e plantacion.
A planta caba comcomber chikito, pica, yambo y hopi berdura mas.


text:
E organisacion European Search Awards anualmente ta otorga y celebra e miho companianan y esnan trahando den e sector di PPC (Pay Per Click), SEO (Search Engine Optimization) y Content Marketing, a traves di un variedad amplio di sectornan di negoshi cu ta inspira innovacion, creatividad y conexion pa medio di plataformanan digital.
Desde maart 2021 Oficina di Turismo A.T.A. y agencia digital DEPT, cu kende A.T.A. ta traha, a wordo notifica cu nan a wordo nomina pa e premio di ‘Best Use of Search – Travel/Leisure (SEO)’ cu e programa di “Organic Search Strategy during COVID-19 Pandemic” y 27 di mei durante e ceremonia virtual a ricibi e grato noticia cu e premio a wordo otorga pa Aruba & DEPT!
Nos destinacion a wordo nomina y a competi cu 3 otro nominadonan cu ta Etihad Airways (aerolinea di United Arab Emirates), Aer Lingus (aerolinea di Irlanda) y Barceló Hotels (compania internacional di hotelnan). Search Engine Optimization ta un proceso cu ta yuda pa mehora e calidad y cantidad di e trafico genera riba websites y ta haya su informacion for di un sistema cu ta detecta e manera con informacion ta wordo busca online.
Aruba su strategia pa cu e SEO durante e pandemia tawata un esfuerso di diferente partner hunto cu Aruba Tourism Authority. Jaap Ellis Gerente di Benta y Mercadeo na Europa pa A.T.A. ta comenta: “E ta tremendo pa wordo elogia cu un premio asina grandi.
Tin hopi competencia mundialmente riba e landscape digital di otro destinacionnan, aerolineanan y cadenanan di hotel. Nan tur tin e mesun meta: ta den contacto continuo cu clientenan. Pa A.T.A. esey ta cu esnan cu ta bishita Aruba frecuente of cu den futuro ta interesa pa bishita nos destinacion.
Pa tal motibo ta importante pa desaroya y mantene un plan strategico. E plan a wordo formula y activa door di un team di profesionalnan di Aruba Tourism Authority na Aruba y Europa. Esaki a wordo traha conhuntamente cu e compania DEPT Digital Agency cu ta e socio di Search Engine Optimization (SEO) ya for di prome pero tambe durante e pandemia di Covid.
E oficina na Europa ta maneha 5 sites online di aruba.com den 5 diferente idioma y nan lo continua cu e plan strategico pa informa y atrae turistanan cu ta buscando un destinacion pa nan proximo vakantie.”Pabien na tur esnan cu a yuda cu e logro importante aki!”


text:
Dia cu Covid 19 a bati na nos porta 13 di Maart 2020, nos nunca a biba pensa e consecuencia desastroso cu esaki lo tabatin pa nos Pais. Nos tabata testigo di desolacion total di nos careteranan.
Un pais cu tabata brota di bida diripiente a wordo poni riba un “halt”. E consecuencia? Nos wowonan tabata testigo con negoshinan tras di negoshinan tabata paga nan luz pa semper. Mama y tatanan di famia di un dia pa otro sin nada, niun trabou, niun entrada, ningun manera pa por sustenta nan yiunan, corda nan mes.
Pa 19 di maart 2020 Minister Glenbert Croes a anuncia FASE, un alternativa temporario cu a trece alivio pa hopi famia aki na Aruba. Na mes momento e mandatario a introduci COVID Bijstand cu practicamente ta un proceso accelera pa por bin na remarca pa esaki.
E mandatario a transferi 750 mil florin di su presupuesto Ministerial pa Fundacion pa nos Comunidad cu e fin pa por yuda mas hopi hende cu ta posibel cu pakete di cuminda.
Pero apesar cu esaki en berdad tabata iniciativanan di Minister Glenbert Croes, tur esaki lo no tabata posibel SIN e sacrificio colectivo di e aparato gubernamental.
Empleadonan publico, Minister- y Parlamentarionan ta entregando tur luna di nan salario desde april 2020, 12.6% y 25% respectivamente, pa por contribui cu un otro cu a perde tur cos. Y pa esaki Minister Glenbert Croes kier bisa bo danki y ta expresa su gratitud y orguyo na e pueblo aki.
“Ora cu niun otro Pais mucho mas fuerte cu nos, no tabata sa kico pa haci, nos a tuma un decision y a tuma accion mesora pa yuda un prohimo. Y mi ta orguyoso, sumamente orguyoso di ta yiu di e Pueblo aki cu mesora a saca un man pa duna un ruman, cu no a ria pa yuda un otro cu a perde tur cos. Y mi ta ripitie: e sacrificio colectivo aki cu boso a haci lo causa bendicion na abundancia pa nos Pais.”


text:
Kenley Jansen: Hasiendo Kosnan Grandi Den Grandes Ligas
Kenley Jansen ta un pelotero Kurasoleño profeshonal den Grandes Ligas (MLB) na Merka pa Los Angeles Dodgers. El a hunga un ròl klave den e viktorianan ku a hiba Dodgers te na e Serie Mundial aktual. Nan a wòrdu yudá en gran parti pa su prestashonnan durante e temporada di beisbòl aki, den kual el a wòrdu selektá pa bai All-Star Game pa di dos biaha i den kual el a alkansá e logro históriko di a kibra e rèkòrt di Adam Wainwright pa mas ponche den un temporada sin rende kaminata.
Nasí komo Kenley Geronimo Jansen na Kòrsou (30 di sèptèmber di 1987), Jansen a nase den un famia atlétiko. Su tata, Isidor Jansen, tabata un hungadó di futbòl konosí i su mama, Bernadette Jansen, tabata un hungadó di futbòl i vòlibòl eksepshonal. Su dos ruman hòmbernan mayó Verney i Ardley tambe a haña e don atlétiko aki mirando e echo ku nan tambe tabata hunga beisbòl.
Kenley Jansen ta un di e hopi streanan Kurasoleño den Grandes Ligas ku a yega di trein na Shon Ki Nicasia Ballpark, e stadion di beisbòl legendario na Marchena. E stadion a haña nòmber aki pa duna honor na e entrenadó ku a trein hopi generashon di pelotero einan pa kuater dékada. Otro streanan di Grandes Ligas ku tambe a yega di trein einan ta Didi Gregorius i Andrelton Simmons. Nan tambe ta peloteronan Kurasoleño ku ta logrando kosnan grandi den Grandes Ligas: Didi Gregorius a kibra e rèkòrt di hónrun di Derek Jeter i Andrelton Simmons a gana e premio di Wanta di Oro ya dos biaha kaba.
Jansen su karera di beisbòl a kuminsá na 2004 ora el a bira un hungadó den Ligas Menores na Merka. Hopi hende no sa ku el a kuminsá su karera komo reseptor (catcher) i e gerensha di Dodgers no a ripara su movementu i su dominio di su brasa di tira te ora el a tira pa Hulanda den e Klásiko Mundial di Beisbòl na 2009. Den e torneo ei Jansen a yuda e ekipo hulandes gana e ekipo di Repúblika Dominikana, un pais ku hopi a spera lo gana e torneo. Despues di e Klásiko e gerensha di Dodgers a kuminsá trein su brasa i asina nan a konverti’é den un pelotero di kaliber di All-Star. Eventualmente el a hasi su debut den Grandes Ligas na 2010.
Jansen a deklará públikamente ku e stima su pais i el a demostrá esei den su akshonnan; hopi ekipo hubenil di beisbòl na Kòrsou ta hunga ku pèchi, unifòrm, bate, wante òf bala di beisbòl ku el a manda for di Merka òf paga p’e for di su propio kuenta.
E ta kasá ku Gianni Jansen i nan tin dos yu huntu, un yu muhé di 4 aña i un yu hòmber di 2 aña. Nan ta biba na Merka na Redondo Beach, California.
Kenley Jansen su talento ekstraordinario a yama e atenshon di periodistanan di revistanan merikano konosí manera Los Angeles Times, The Washington Post i Newsday. Algun di e periodistanan a asta bini Kòrsou pa investigá su historia. Ademas, aktualmente su salario ta hasi’é e atleta di nashonalidat hulandes mihó pagá.
Nos kera gradisí Kenley Jansen pa e aportashon di su hazañanan na Kòrsou su reputashon komo e fábrika mas grandi na mundu di talento di beisbòl i nos ta dese’é tur klase di éksito den e sobrá weganan di e Serie Mundial aktual.
Kenley ta un otro motibu pa yama Kòrsou un dushi isla!


text:
Den un wega cu a cuminsa den awacero na Stadion Trinidad, Nacional a dal duro tempran y a sorprende RCA for di pitaso inicial caba. RCA no tabata prepara pa e “blitz” aki di e Norteronan.
Net prome cu minuut 2 di wega caba Emerson Leocadio ta haya un apertura y ta drenta area penal di RCA pa habri marcador pa Nacional, un banjo di awa frieuw pa e oncena di Solito. Un bentaha di 1-0 tempran pa Nacional ta mane oro, e Dragonnan sa con pa hunga nan wega cu un bentaha tempran, un ekipo cu ta semper bon prepara y ta hopi experimenta.
Nacional a sigui domina te cu minuut 10, unda cu alfin RCA a desifra con pa sali di nan mesun teritorio, y a hasta tira dilanti buscando e gol di empate. RCA ta press halto buscando na intercepta e bala y sorprende dilanti. Ronald Gomez di RCA ta haya bon yegada pero bala ta wordo salba pa e portero di Nacional Adrian Donayre. Na minuut 15 nos ta mira cu Jean Luc Bergen y Howell Brokken ta combina bon den medio campo di RCA pa recupera bala y distribui dilanti pa traha chens di gol, pero pa con largo nan lo por hunga e wega efectivo aki. Mas yegada di RCA cu tiro di skina y tiro liber y mas salbacion di e portero di Nacional, tambe cu bastante intercepcion nan efectivo den area penal, RCA ta sigui insisti y ta hasta domina e wega te na e punto aki, ta Doanyre, e portero di Nacional, t’esun cu tabat den nan caminda.
Pa minuut 21 ainda RCA tabata dominante, Nacional mas bien no por sali di nan banda, pero nan tabata defendiendo bon den combinacion cu e bon trabou di Donayre bou di e tres palonan.
Futbol ta stranjo toch tin biaha, net ora cu RCA tabata dominando y ta serca di empata e partido, ta Nacional ta haya un gran chens den contra-golpi na minuut 23 y Charles De La Cruz yegando na rand di area penal di RCA ta los un tiro descumunal y ta banja e portero di RCA pa hasi e wega 2-0 pa e oncena di Alto Vista, un otro banjo di awa frieuw pa e Tricolornan.
Awo, despues di e gol pa amplia bentaha, ta Nacional a cuminsa domina atrobe, pero mas bien den yegadanan di calidad, un ekipo cu si sa probecha, un ekipo cu ta “maximise” nan chens nan, asina bon cu nan a hera amplia bentaha mas ainda na minuut 28. For di minuut 30 RCA ta cuminsa reacciona atrobe, cu berguensa deportivo como nan catalyst y ta cuminsa wanta e bala mas, dominando den posesion. Toch e realidad di Futbol ta cu bo por tin posesion di bala, pero esey no kiermeen cu bo ta dominando e wega, hopi posesion cu poco yegada di peliger realmente no ta traduci den victoria, ta chens nan di gol mester haya pa anota y gana wega.
Esey tabata e storia di RCA for di e punto aki den e wega. E oncena di Solito ta purba hopi cos bon pero cu tabata duna fruta te cu tres quarto di cancha, nan tin un “breakdown” for di medio campo ofensivo te cu e dlantero nan, no tabatin fluides den nan wega den e aspecto ey, dus, nan a opta pa cuminsa tira di distancia debi na e ineptitud pa penetra den area penal di Nacional y crea chens di gol. Asina tambe halftime a bay aden.
Nacional a cuminsa e di dos tempo tirando duro den atake atrobe, creando chens di peliger di biaha, nan yegadan ta simple y efectivo, ta con nan por t’asina precies? Pero nan ta.
Na minuut 48, RCA ta cuminsa reacciona atrobe y tin un “toma y dame” andando. RCA ta traha duro, core hopi, pero ainda e no tabata suficiente, cu poco chens di peliger, y ora nan haya e chens nan di peliger n’ey, Donayre tabat’ey cu su man nan sigur den porteria di Nacional.
E dragonnan tabata tin mas yegada di peliger cu menos posesion di bala, mi punto exacto.
E wega di defende bon y hunga e contra-golpi ta un specialidad di Nacional, e ta algo hopi bistoso y efectivo ora cu bo sa hung’e.
Mas e tempo core mas e efectividad di RCA ta baha tambe, hopi coremento ta hopi desgaste fisico, ta Nacional ta realmente dominando e wega y e resultado. Asina e wega ta sigui, RCA no tabata mustra di por remonta e resultado aki, mas nan sali en busca di e gol, mas peligroso Nacional bira cu mas bon yegadanan. E wega ta yega den tempo di descuento sin cambio alguno, den e minuutnan adicional wega duro ta causa cu Referee De Leca mester a saka carchinan pa ambos ekipo incluyendo un carchi cora pa Clarissa di Nacional debi na dos carchi geel acumula, un wega bon gefluit si.
Nacional a gana, nan a domina, e anotacion no ta refleha esey claramente, tampoco e posesion di bala, ta efectividad ta conta akinan, y haya resultado. Nacional 2 RCA 0, Nacional ta provisionalmente lider riba e tabla di Division Honor cu 10 punto, RCA ta keda cu 5 punto den di cuarto lugar te cu awo. Nos “Man Of the Match” ta Adrian Donayre, portero di Nacional.


text: KRALENDIJK – Djadumingu algun minüt promé ku 7’or di anochi un shafer a pèrdè kontròl i a drenta kura di un kas. Poko despues ku pasa warda di polis bieu na entrada di Rincon, riba kaya Minguel Pourier e outo a dal den asera i drenta kura di un kas. E shafer no a herida su mes den e aksidente. E outo a subi asera drenta mondi parsialmente i despues drenta kura di un kas, pasa pega ku muraya di e kas. E vehíkulo a dal den un palu den kura di e kas, mei mei di un otro vehíkulo i un stapel di blòki. E outo a haña hopi daño material. Polis a presentá na e sitio i a atendé loke a sosodé. E shafer a konta polis ku el a pèrdè kontròl i esei tabata kousa di e aksidente. Potrèt ta duna bista loke a sosodé.